PES 2018: Boleh Beli or Boleh Blah!?

Kata peminat-peminat game bola sepak, September adalah umpama tahun baru kepada mereka. Dan pada 14 September lalu, ia adalah tahun baru kepada para pemain siri PES dengan pelancaran PES 2018.
Konami menjanjikan pelbagai pembaharuan dalam siri PES untuk tahun ini. Semestinya ia tugas kita untuk memastikan sama ada apa yang dijanjikan itu dikotakan ataupun tidak. Jom kita baca review Pro Evolution Soccer 2018 – Boleh Beli or Boleh Blah!?
Bebas, Lembut & Sukar Dijangka

Jika ditanyakan kepada penulis, apakah tiga terma yang tepat untuk menggambarkan gameplay yang disajikan dalam PES 2018, ia adalah “bebas”, “lembut” dan “sukar dijangka”.
“Bebas” dan “lembut” bolehlah kita letakkan bersama-sama dalam memahami gameplay PES 2018. Apabila melihat sahaja gameplay ini, mungkin tidak banyak yang boleh kita bezakan jika dibandingkan dengan PES 2017. Tetapi, apabila kita mula mengangkat controller dan jari-jemari mula bermain PES 2018, kita boleh merasakan ia seperti sebuah game yang lain.
Apabila mengawal pemain, kita merasakan pemain lebih bebas untuk melakukan apa-apa gerakan atau gelecekan, dan pastinya ia terasa lembut walaupun tempo yang dihidangkan dalam PES 2018 terasa lebih perlahan.
Kita telahpun berbincang panjang dalam review versi demo dan menyatakan bahawa perkara pertama yang kita nampak apabila mencuba PES 2018 adalah tempo-nya. Gameplay dan tempo PES 2018 sememangnya telah diperlahankan jika dibandingkan dengan edisi sebelum ini. Para pemain yang telah menghabiskan beratus-ratus jam bermain PES 2017 pastinya terpaksa belajar semula tempo dalam siri PES terbaru ini bagi mendapatkan semula rentak yang diidamkan.
Lorong keramat di dalam Anfield.
Penulis dapat merasakan bahawa gameplay PES 2018 tidak lagi “mengikut skrip”. Skrip yang penulis maksudkan ini adalah, jika kita sudah biasa bermain dengan seseorang ini, kita mungkin sudah boleh mengagak apa yang ingin beliau lakukan. Namun, itu bukan lagi kisahnya apabila bermain PES 2018.
Melalui gameplay yang terasa bebas, permainan yang sukar dijangka akan dipersembahkan. Ia lebih dibuktikan apabila kini menentang pasukan-pasukan yang lemah juga lebih sukar untuk ditewaskan kerana permainan mereka bukan mudah untuk dibaca lagi.
Kawalan pemain di atas padang dan game-speed yang terasa lebih perlahan adalah sesuatu yang sangat baik. Apabila game-speed telah dikurangkan, perlawanan akan lebih seronok untuk dimainkan, dengan ping-pong pass tidak lagi dapat dilakukan dengan terlalu kerap.
Pemain akan lebih berhati-hati dan melihat sekeliling terlebih dulu sebelum melakukan sebarang gerakan seterusnya, dan sekiranya pemain masih lagi melakukan gerakan yang terlalu pantas, pihak lawan akan lebih mudah untuk pintas (intercept) bola.
Liverpool FC menentang AC Milan.
Ingin menggelecek terasa sedikit lebih sukar, namun apabila gerakan itu berjaya dilakukan, ia cukup memuaskan. Disebabkan bola tidak terlalu “melekat” kepada pemain, maka para pemain perlu belajar dan lebih mahir dalam melakukan gelecekan. Pemain akan lebih mudah untuk kehilangan bola jika tidak mengambil berat tentang skil menggelecek.
Gameplay di atas padang yang disajikan dalam PES 2018 sememangnya sangat menyeronokkan. Dengan permainan yang lebih rawak, kita akan lebih mudah terhibur dengan aksi-aksi yang tidak disangka-sangka.
Set-piece Yang Baru
David Beckham dalam mode myClub.
Boleh dikatakan, perubahan yang paling penulis gemarkan dalam PES 2018 ini adalah sistem set-piece yang baru. Atau mungkin penulis boleh katakan sebagai set-piece yang kembali kepada asal?
Konami semasa PES 2014 telah memperkenalkan sebuah sistem set-piece yang baru, berbeza daripada apa yang telah mereka tampilkan sebelum-sebelum itu. Kini, selepas 4 edisi menggunakan sistem set-piece ini, Konami telah menukar kembali sistem ini kepada seperti PES 2013 dan yang sebelum-sebelumnya.
Ada beberapa rakan penulis yang kurang gemar dengan penukaran semula ini, yang mana si pengambil free-kick tidak lagi boleh menggunakan arrow untuk melakukan bidikan. Tetapi, bagi penulis ia adalah sistem yang lebih baik, dengan permainan akan lebih “misteri” dan lebih sukar untuk menjaringkan gol melalui sistem ini.
Grafik Yang Memukau
Gemuruh penyokong The Reds di Anfield.
Grafik yang memukau dan siri PES memang sesuatu yang tidak dapat dipisahkan. Rasanya, kita tidak perlulah bercakap panjang lebar tentang grafik yang terdapat dalam PES 2018 kerana saban tahun, Konami tidak pernah mengecewakan dalam menyajikan grafik yang lebih baik berbanding tahun sebelumnya.
Tetapi, satu perkara visual yang penulis ingin fokuskan dalam PES 2018 adalah rekaan model para pemainnya yang diubah dengan cukup baik. Sekiranya korang adalah peminat tegar siri PES, pasti korang akan dapat lihat bahawa rekaan model fizikal pemain di atas padang kelihatan lebih kurus berbanding beberapa tahun lalu yang kelihatan lebih berbentuk seperti kotak.
Ia suatu penambahbaikan yang lebih realisitk dan perlu dipuji.
Patch Yang Semudah A, B, C

“Kau nak pasukan yang ada lesen ke tak? Kalau nak yang ada lesen, belilah FIFA!”
Kata-kata di atas mungkin pernah kita cakapkan kepada rakan kita yang tidak tahu sama ada ingin membeli FIFA atau PES. Pada pendapat penulis, kata-kata seperti itu tidak lagi valid untuk digunakan.
Tiada lagi Man Red atau MD White.
Ia bukan lagi soal “Lesen VS Tiada Lesen”, tetapi lebih kepada “Buat Patch VS Malas Buat Patch”. Dan apa yang lebih menarik adalah, patch yang perlu dilakukan ini adalah sangat mudah (bagi pemain PS4), yang hanya mengambil masa selama 10 atau 15 minit sahaja. Semudah A, B, C, alif, ba, ta.
Sejak edisi tahun lalu, kita tidak lagi perlu melakukan copy paste kepada setiap pasukan yang ingin kita patch. Tetapi, kita hanya perlu copy semua fail dan ia akan paste secara automatik kepada semua pasukan. Dan ini diteruskan lagi dalam PES 2018.
PES 2018 yang telah dimasukkan patch dengan kemas.
JomGaming akan sediakan artikel khas bagi mengajar korang semua macam mana nak masukkan patch-patch ini ke dalam PES 2018. Korang kena tunggu dan teruskan bersama kami!
Potensi Yang Disia-siakan Dalam Mode Co-op
Tidak sah kalau kita melakukan review PES 2018 tanpa menyebut tentang mode Co-op yang buat pertama kalinya dibawakan ke dalam siri tahun ini kerana Konami telah mempromosikan mode ini dengan begitu meluas sekali, yang mana boleh kita katakan ia sebagai fokus utama dalam siri kali ini.
Semasa penulis mencuba sesi Online Beta pada Julai lalu, penulis mengatakan bahawa mode Co-op mempunyai potensi yang sangat besar, dan mampu membawa francais ini kepada satu tahap baru yang lebih baik.
Menu utama yang tidak banyak berubah daripada edisi sebelum ini.
Dan selepas bermain mode ini dalam game penuh PES 2018, apa yang penulis dapat simpulkan adalah ia sebuah mode yang ada potensi tetapi disia-siakan Konami seperti mana mereka lakukan dalam kebanyakan mode lain yang mereka bawakan.
Seperti biasa, apa yang Konami tampilkan semasa di atas padang adalah sangat baik. Matchmaking yang pantas, server yang agak baik, ditambah pula gameplay yang cukup menyeronokkan. UI yang dihidangkan semasa perlawanan Co-op juga agak baik dengan kita akan diberitahu apakah gerakan yang kita lakukan seperti “Good Pass”, “Good Tackle”, “Shot”, “Pass Failed”, “Foul” dan sebagainya. Dengan cara ini kita dapat mengetahui apakah kesilapan kita dan boleh bangkit semula.
Lebih-lebih lagi, statistik yang diletakkan semasa half-time dan selepas habis perlawanan juga sangat penulis sukakan. Ia memberikan statistik yang sungguh menyeluruh dan kita boleh lihat dalam 6 pemain ini (3v3) siapakah yang paling menyerlah.
Aksi semasa mode Co-op.
Juga seperti kebiasaan, apa yang membuatkan mode Co-op ini menjadi sia-sia adalah fungsi-fungsi yang ada di luar padang selepas perlawanan tamat, dan tiada apa yang boleh membuat penulis kembali untuk memainkan mode ini. Penulis sangat, sangat tidak suka membandingkan dua game bola sepak ini, tetapi fungsi-fungsi seperti ini yang membuatkan gamers lebih gemar memilih siri FIFA berbanding PES.
Penulis masih ingat ia keluar dari mulut orang kuat siri PES sendiri, iaitu Adam Bhatti bahawa mode Co-op akan membenarkan pemain untuk membina pasukan Co-op dengan bermacam fungsi, dan antara fungsi tersebut adalah kebolehan untuk memuatnaik dan meletakkan logo dan jersi rekaan kita sendiri. Dan tekalah apa yang terjadi dalam game penuh PES 2018.
Apa yang kita boleh ubahsuai tentang clan yang kita bina sendiri hanyalah nama clan tersebut. Itu sahaja. Tiada apa-apa logo atau jersi yang boleh kita letakkan ke dalam clan ini. Mana janji-janjimu sebelum ini Konami?
Lebih membuatkan mode Co-op ini kucar-kacir adalah untuk Online Co-op, hanya 3v3 yang boleh dimainkan. Mana pergi pilihan untuk bermain 2v2?
Sukar untuk penulis memahami apa sebenarnya yang Konami ingin bawakan ke dalam mode ini. Konami sendiri telah umumkan bahawa dalam pertandingan kompetitif rasmi mereka pada tahun ini, PES League akan memperkenalkan kategori 2v2 buat kali pertama. Tetapi Online Co-op tidak menampilkan mode 2v2 secara native. Macam mana nak berlatih 2v2 dalam suasana yang kompetitif?
Statistik selepas perlawanan dalam mode Co-op.
Ya penulis faham bahawa kita boleh sahaja untuk bermain 2v2 secara online, dan tidak memasukkan pemain ke-5 atau ke-6. Tetapi secara teknikalnya, ia tetap permainan 3v3, yang mana pemain ke-3 dalam setiap pasukan adalah AI. Ia pastinya akan mengganggu rentak 2v2 itu sendiri kerana apabila bermain 2v2, passing akan diberikan secara bergilir-gilir antara dua pemain, namun melalui 3v3, permainan akan lebih sukar dimainkan dengan adanya “pengacau” AI itu tadi.
Sama ada Konami akan memperbaiki mode ini ataupun tidak, penulis tidak pasti. Sekiranya mereka dapat menambahbaik perkara-perkara yang penulis sebutkan di atas, ia satu tindakan yang sangat dialu-alukan. Sekiranya tidak, mereputlah Co-op ini menjadi sebuah lagi mode yang gagal daripada Konami.
Random Selection Match
Barisan pemain dalam Random Selection Match.
Di samping mode Co-op yang agak gagal, satu lagi mode yang baru ditambah ke dalam PES 2018, Random Selection Match adalah sangat baik dan menyeronokkan. Sebenarnya ia adalah sebuah mode klasik yang telah lama hilang, dan kembalinya mode ini ke dalam game ini sangat diraikan oleh ramai peminat.
Bagi korang yang tidak tahu, Random Selection Match adalah mode 1v1 yang dimainkan secara offline. Di bawah adalah langkah-langkah yang perlu dilalui oleh dua pemain sebelum bermulanya perlawanan:
Empat syarat sebelum sistem rawak dijalankan.

Pilih pasukan. Pasukan ini hanyalah untuk mewakili nama, logo dan jersi yang akan digunakan sahaja dan pemain yang ada dalam pasukan ini tidak akan dibawa.
Ada 4 syarat yang perlu dipilih setiap pemain. Kita boleh memilih satu-satu kelab, satu-satu liga, dan/atau satu-satu pasukan kebangsaan. Melalui pemilihan 4 syarat yang dipilih ini, sistem akan merawakkan pemain dan memasukkan pemain-pemain tersebut kepada pasukan masing-masing.
Kemudian, tiba pula pusingan untuk bertukar-tukar pemain. Untuk satu pusingan, setiap pemain perlu memilih pemain yang diingini dari pasukan lawan, pemain yang dilindungi dari pasukan sendiri, dan pemain yang tidak mahu dari pasukan sendiri. Sistem akan menukarkan pemain mengikut pemain yang telah ditetapkan ini. Kita boleh memilih sama ada untuk melakukan satu, dua atau lebih pusingan pertukaran pemain ini.
Dan mulalah beraksi. Kita akan bermain dengan pemain-pemain rawak ini, yang Overall Rating ada yang dari 60 hinggalah ke 90.

Tiga pemain dengan Overall Rating paling tinggi akan diperkenalkan dengan penuh gaya dalam mode Random Selection Match.
Random Selection Match memang satu mode yang menghiburkan. Kita terpaksa menyesuaikan diri dalam masa singkat untuk bermain dengan pemain-pemain yang mungkin kita tidak pernah dengar sekalipun.
Keputusan – Boleh Beli or Boleh Blah!?
Sekiranya korang adalah peminat tegar siri PES, tidak perlu fikir panjang lagi, PES 2018 sememangnya BOLEH BELI untuk korang. Dengan gameplay yang ditambahbaik dengan cukup signifikan dan menyeronokkan serta grafik memukau, game ini adalah sebuah game yang mesti korang miliki.
Tetapi, korang jangan letakkan harapan yang terlalu tinggi kepada mode Co-op yang telah dipromosikan Konami dengan begitu meluas ini. Ia kerana secara keseluruhan, apa yang dibawakan ke dalam mode ini adalah BOLEH BLAH.
Sepak mula! Jom!
+ Gameplay lebih menyeronokkan
+ Gameplay lebih bebas, lembut dan sukar dijangka
+ Tempo lebih perlahan
+ Gelecekan yang lebih memuaskan
+ Sistem set-piece yang lebih baik
+ Grafik memukau
+ Random Selection Match yang menghiburkan
– Potensi mode Co-op yang disia-siakan
– Mode Co-op yang kucar-kacir


CEO PUBG Corp. Jelaskan Kenapa PUBG Belum Dikeluarkan Ke PS4, Dedahkan Telah Dihubungi Hollywood/Netflix

PlayerUnknown’s Battleground atau lebih dikenali dengan PUBG ialah salah satu kisah yang paling berjaya pada tahun 2017 dan tiada siapa yang jangkakan ia akan bergerak perlahan atau jatuh dari radar pada tahun 2018.

CEO kepada pembangun PUBG di PUBG Corp, Chang Han Kim berkata dalam temu ramah bahawa beliau berharap game itu suatu hari nanti akan boleh didapati di “setiap platform”. Bukan itu sahaja, beliau juga mengatakan tentang bagaimana matlamatnya untuk menjadikan PUBG sebagai sebuah “francais media yang universal” yang mana boleh dipanjangkan lebih daripada sekadar game ke TV dan filem.
PUBG sekarang boleh didapati di PC dan konsol melalui perkongsian eksklusif dalam masa terhad dengan Microsoft untuk edisi Xbox One. PUBG akan kekal sebagai game eksklusif Xbox One “untuk beberapa waktu”. Walaupun mungkin yang lain akan jangkakan yang ia akan keluar PlayStation 4 dan platform lain. “Jika kami ada peluang, matlamat kami adalah untuk melancarkannya ke setiap platform,” katanya.
PUBG edisi PC yang baru-baru ini dilancarkan secara rasmi dipanggil sebagai versi 1.0 sementara versi Xbox kekal belum siap dalam program Game Preview. Walaupun tidak siap, versi Xbox One tetap hangat dan telah terjual sebanyak 1 juta salinan dalam masa 48 jam. Kim menambah bahawa permainan itu telah “terjual dengan ketara” sejak dari itu dan secara keseluruhannya game itu berjaya di Xbox One sebagai “lebih baik” daripada apa yang dijangkakan.
Chang Han Kim, CEO PUBG Corp.
Kim menjelaskan bahagian apa yang menyebabkan PUBG tidak dikeluarkan ke PS4 buat masa ini (di luar penjanjian eksklusif dengan Microsoft) adalah kerana sistem Sony tidak mempunyai program Early Access/Game Preview. Isu ini juga berlaku kepada game seperti Ark: Survival Evolved, yang mana dilancarkan lebih awal di Xbox One dari PS4.
“Early Access dan Game Preview ialah seperti pra-keluaran. Jadi mereka tiada sekatan terhadap kualiti. Manakala, PlayStation sangat ketat terhadap ini. Terdapat beberapa kes di mana sebuah game mengambil masa selama 6 bulan lebih untuk dilancarkan walaupun ianya sudah pun lengkap. Kami masih lagi berada di tahap untuk mempelajari persekitaran pembangunan konsol dan apa yang disukai oleh gamer konsol. Kami perlu fikirkan tentang platform lain selepas menilai dan menyelesaikan versi Xbox dahulu.”

Kim juga bercakap tentang cita-citanya untuk menjadikan PUBG lebih daripada sekadar game. “Saya mahukan PUBG menjadi sebagai sebuah francais media yang universal berdasarkan game. Kami mahu mengambil bahagian dalam pelbagai industri termasuklah esport, filem, drama, kartun, animasi dan banyak lagi. Malah, kami menerima beberapa panggilan daripada beberapa pembina di Hollywood dan Netflix.”
“Impian kami adalah untuk membina budaya baru berdasarkan video game melalui beberapa cara dan perlu mengetuai budaya itu.”


Game Terbaru Rockstar Akan Diumumkan! Adakah Ianya Red Dead Redemption 2?

Setelah 3 tahun menyepi selepas menerbitkan GTA V, Rockstar Games akan kembali menggoncang industri gaming! Peminat-kipas-susah-mati boleh lompat bintang!

Developer Rockstar Games sedang sibuk menyiapkan projek terbaru mereka, menurut jurucakap Take-Two Interactive. President Take-Two Interactive iaitu Karl Slatoff juga telah menyatakan projek yang sedang dibangunkan oleh Rockstar Games ini akan memberi peminat pengalaman yang baru.
Peminat-peminat ramai menjangka siri Red Dead Redemption bakal kembali setelah sekian lama menghilang. Namun begitu, Rockstar enggan memberi sebarang ulasan mengenai projek terbaru mereka.
Nampaknya kita hanya mampu menunggu pengumuman mereka di E3 kelak.


Saksikan Trailer Baharu Sifu, Gameplay Pertempuran Brutal Di Kelab Malam

SloClap juga tidak ketinggalan dalam memperlihatkan trailer terbaharu untuk game akan datang mereka, Sifu sempena minggu E3 2021.
Kali ini, trailer berdurasi 1 minit itu memfokuskan kepada pertempuran brutal di sebuah kelab malam.
Jom layan:

Jalan cerita yang akan dibawakan adalah sebuah geng yang kejam telah membunuh semua ahli keluarga protagonisnya, dan sebagai seorang anak muda yang mempelajari seni beladiri Kung Fu, dia sedang dalam misi untuk mencari dalang dan membalas dendam.
Lima orang pembunuh upahan adalah individu yang dicari. Setiap pembunuh upahan ini merupakan lima bos utama dalam game ini kelak, yang setiap seorang daripadanya mewakili lima elemen dalam Kung Fu iaitu kayu, api, air, besi, dan bumi.
Untuk bertemu dan bertarung dengan kelima-lima bos ini, pemain perlu berhadapan dengan konco-konco bawahannya terlebih dulu, dalam masa sama dijadikan sebagai latihan untuk memperbaiki pertempuran.
Walaupun trailer setakat ini menampakkan hanya pertarungan tangan kosong, Sifu sebenarnya nanti akan menampilkan lebih banyak senjata yang akan digunakan berdasarkan persekitaran sekeliling.
Lebih menarik, setiap kali pemain gagal dalam mana-mana pertarungan, pemain akan hidup semula dengan umur (dan penampilan) yang lebih berusia daripada sebelumnya.
Sifu akan dilancarkan untuk PS4, PS5 dan PC (Epic Games Store) pada tahun ini.


CEO Intel Sekali Lagi Tegaskan Kekurangan Cip Akan Berterusan Sehingga 2023

Pada Julai lalu, CEO Intel, Pat Gelsinger ada menyatakan jangkaannya terhadap kekurangan bekalan barangan gaming di pasaran akan berterusan sehingga tahun 2023.
Kini, beliau sekali lagi menegaskan perkara sama dalam satu temu bual baharu bersama CNBC.
Dalam temu bual tersebut, Gelsinger mendedahkan saham Intel telah jatuh lebih daripada 8% disebabkan kekurangan stok cip semikonduktor, yang mana turut menyebabkan penguncupan bisnes cip PC sebanyak 2% semasa suku tahunan yang berakhir 2 Oktober lalu.
“Kami berada di tahap terburuk ketika ini, setiap suku tahunan pada tahun hadapan akan bertambah baik secara berperingkat, namun ia tidak akan mencapai keseimbangan permintaan-penawaran sehingga 2023,” ujar Gelsinger.
Pada Julai lalu, Gelsinger berkata kekurangan stok cip yang akan mencapai tahap terburuknya dan kemudian akan mula pulih dan terus meningkat pada separuh kedua tahun 2022, manakala isu kekurangan bekalan barangan gaming di pasaran akan berterusan sehingga tahun 2023.
Setahun dua ini, banyak sebenarnya barangan gaming baharu yang dilancarkan. Namun, disebabkan dunia dilanda pandemik global yang cukup memeritkan, kebanyakan gamer tidak dapat menikmati produk-produk terkini itu.
Apabila pandemik COVID-19 mula menyerang dunia, banyak kilang cip semikonduktor di beberapa negara Asia Timur terpaksa ditutup, menyebabkan produksi barangan gaming, yang banyak menggunakan cip tersebut, terjejas teruk.
Ia memerlukan masa yang agak lama untuk pengelurannya dapat mengatasi kembali permintaan yang begitu tinggi, terutamanya terhadap konsol-konsol generasi terkini.


JomUnbox: Elgato Game Capture HD60 Pro – Capture Card Untuk Gamer Multi-Platform!

Ramai gamers suka bersosial media dan juga giat berkongsi aksi gaming secara online streaming! Kali ini, JomGaming membuat sesi unbox untuk peranti streaming, Elgato Game Capture HD60 Pro.
Antara aspek yang menarik dalam generasi gaming masakini adalah kebolehan untuk streaming aktiviti gaming di mana-mana platform menerusi perkhidmatan seperti Twitch, YouTube, dan Facebook. Secara am, PC adalah sistem yang paling popular untuk gaming dan terdapat pelbagai jenis program dan perkakasan untuk online streaming yang boleh ditemui.
Konsol-konsol PS4 dan Xbox One pula mempunyai sistem streaming terbina tetapi ianya mempunyai beberapa ciri terhad yang kurang memuaskan.

Elgato adalah sebuah syarikat Jerman yang masyhur dalam menghasilkan beberapa perkakasan yang merakamkan video dari siaran TV atau satelit. Siri peranti Game Capture HD adalah dicipta khas untuk menaikkan taraf sistem streaming bagi konsol. Ia menyambungkan isyarat kabel HDMI display dari konsol ke PC dan menyiarkan sesi gaming konsol terus ke Internet.
Barangan-barangan yang terdapat di dalam kotak adalah:

Elgato Game Capture HD60 Pro (kad PC)
Besi bracket bersaiz kecil
Wayar kabel HDMI
Buku arahan keselamatan
Pelekat keras logo Elgato Gaming

Kotak Set Peranti Streaming Elgato
Bahagian depan kotak. Lukisan rupa bentuk kad PC jelas kelihatan.
Bahagian belakang dan sisi kotak. Dipaparkan beberapa butiran info seperti spesifikasi teknikal dan keperluan sistem.
Kotak dalaman dengan logo jenama Elgato.
Elgato Game Capture HD60 Pro (panjang nama tuh bro!) adalah versi terbaru yang direka demi memenuhi permintaan gamers untuk merakam sesi gaming dalam kadar 60fps dan kualiti video yang tinggi (1080p). Berbeza dari beberapa alat-alat game capture external seperti Razer Ripsaw, AVerMedia Live Gamer HD, dan Roxio Game Capture HD Pro, peranti Elgato ini merupakan sebuah perkakas kad elektronik yang boleh dimuat susun dalam mana-mana slot PCIe 1x/4x/8x/16x di dalam PC.
Di belakang penutup kotak adanya kad Elgato yang dibungkus, mini bracket besi, dan pelekat keras logo Elgato.
Di dalam kotak pula adalah wayar kabel HDMI dan buku Important Safety Instructions
Sumber: https://www.amazon.com/Elgato-superior-technology-hardware-encoding/dp/B014MQIVPS
Kad PCI Elgato
Korang mesti bertanya mengapa pilih Elgato dari jenama-jenama alat streaming yang lain? Pilihan Elgato adalah mengikut nasihat beberapa rakan-rakan gamers yang sedang aktif menggunakannya. Selain dari sesi streaming secara langsung, ia juga boleh merekod pada masa yang sama. Ia juga memberikan banyak pilihan untuk mengubah suai tayangan gamers, seperti susunan heads-up-display (HUD) yang menarik.
Alat game capture Elgato boleh dimuat susun dalam slot PCIe.
Bracket besi boleh ditukar dengan bracket mini mengikut saiz kasing PC tertentu.
Pelekat logo bagi puak multiplatform master race weeiiii~
Paparan Penuh Set Peranti Streaming Elgato
Susunan lengkap yang bersedia untuk dipasang! Maaf, pemutar skru tidak disediakan.
Elgato Game Capture Card HD60 Pro boleh menyokong beberapa sistem konsol terkenal seperti PlayStation, Xbox, dan Nintendo. Ia juga merupakan alat popular dikalangan ahli streamers yang terkemuka. Dalam set ini boleh dilihat Elgato telah menyediakan beberapa barang keperluan yang amat cukup untuk korang mulakan karier sebagai games streamer.


6 Minit Gameplay Rasmi Terbaru Immortals of Aveum


Battlefield TV Series Sedang Dibikin Oleh Paramount Television Dan Anonymous Content

Adakah kita bakal menyaksikan all-out war dengan suasana tegang di darat, udara dan laut melalui kaca televisyen selepas ini?

Melalui laman web rasmi DICE, mereka telah mengumumkan bahawa Paramount Television dan Anonymous Content telah mendapat hak untuk membangunkan siri televisyen berdasarkan francais video game yang popular dari Electronic Arts dan DICE – Battlefield. Michael Sugar, pemenang Academy Award 2016 menerusi filem Spotlight, dan Ashley Zalta dari Anonymous Content akan menggalas tanggungjawab sebagai penerbit eksekutif.
Bagi yang tidak mengetahui, Anonymous Content merupakan produksi yang telah membawakan anda beberapa siri TV terkenal seperti Mr. Robot, True Detective dan The Knick.
Maklumat mengenai siri TV Battlefield ini tidak dikongsi dengan banyak melalui pengumuman ini. Bagaimana bentuk siri TV ini, bilakah ia akan mula ditayangkan dan sebagainya masih lagi tidak didedahkan. Namun, presiden Paramount Television, Amy Powell telah memuji francais first-person shooter ini dengan mengatakan “ia adalah naratif yang sungguh dinamik”.

Francais video game Battlefield telah bermula dengan latar belakang Perang Dunia Kedua – kemudian berkembang kepada tema ketenteraan moden, futuristik dan sehinggalah kepada tema polis dan perompak di tengah kota Los Angeles. Latar belakang dan tema apakah yang akan digunakan dalam siri TV ini kelak, masih lagi menjadi tanda tanya.
Pada 21 Oktober 2016 nanti, francais ini akan kembali ke latar belakang Perang Dunia Pertama, dengan pelancaran Battlefield 1 untuk PC, PlayStation 4 dan Xbox One.


Final Fantasy XV: Mari Berpesta Bersama Moogle & Chocobo 24 Januari Ini!

Sebuah mini-event akan diadakan pada 24 Januari ini sempena Karnival Moogle dan Chocobo. Korang juga boleh mendapatkan baju baru untuk Noctis!

Karnival ini akan di adakan di Altissia melalui dua cara. Asalkan korang download Holiday Pack DLC yang percuma! Maka korang boleh lah access karnival ini apabila korang telah dapat Carnival Passport dari DLC tersebut.

Korang juga boleh mendapatkan outfit Noctis memakai Choco-Mog Tee baju bertema Chocobo dan Moogle. Lagi satu outfit premium Festive Ensemble boleh diperolehi dengan mendapatkan FFXV Season Pass.
Kiri- Choco-Mog-Tee, Kanan- Festive Ensemble
Tiada berita lagi tentang durasi event ini. Apa lagi? Jom la download dan enjoy pesta kwehnival ini! Kweh kweh! *tema lagu chocobo in queue*


12 Perkara Tentang Assassin’s Creed Valhalla – Trailer, Jalan Cerita, Elemen RPG, Screenshots

Sejak dua hari ini, peminat siri Assassin’s Creed tersenyum lebar. Setelah mengumumkan judul Assassin’s Creed Valhalla, game ini telah mendapat bermacam butiran terbaharu.
Dalam artikel ini, kami akan ringkaskan apakah info-info penting yang korang perlu tahu tentang game Assassin’s Creed yang berlatarbelakangkan Vikings ini.
1. Trailer Pertama

Malam tadi, Ubisoft telah memuatnaik trailer pertama untuk Assassin’s Creed Valhalla, yang mana ia memfokuskan kepada sinematik dan tiada sebarang paparan gameplay. Daripada trailer ini sahaja kita sudah boleh mendapat pelbagai butiran, dan korang boleh tontonnya di bawah.
2. Platform Pelancaran
Assassin’s Creed Valhalla akan dilancarkan untuk kedua-dua konsol generasi masakini dan generasi akan datang. Makanya, game ini akan dilancarkan ke PC, PS4, PS5, Xbox One, dan Xbox Series X.
Untuk platform PC, Ubisoft tidak akan melancarkan game ini ke Steam, sebaliknya hanya di Uplay, Stadia dan Epic Games Store. Tiada sebarang pengesahan sama ada ia akan dilancarkan ke Steam pada satu tarikh akan datang ataupun tidak.
3. Tarikh Pelancaran
Tiada tarikh pelancaran tepat diumumkan setakat ini untuk Assassin’s Creed Valhalla, yang mana Ubisoft hanya menyatakan yang ia akan dikeluarkan pada waktu musim cuti (penghujung) tahun 2020.
Pastinya Ubisoft sedang menunggu pihak Sony dan Microsoft untuk mengumumkan tarikh pelancaran konsol terbaharu mereka kerana Assassin’s Creed Valhalla akan turut dilancarkan ke platform tersebut.
4. Gameplay Pertama
Ubisoft akan memperlihatkan gameplay pertama untuk Valhalla dalam acara khas yang akan diadakan Microsoft pada 7 Mei ini. Dalam acara ini, Microsoft akan memperlihatkan konsol akan datang mereka, serta beberapa game termasuklah Assassin’s Creed Valhalla.
5. Jalan Cerita
Assassin’s Creed Valhalla akan berlangsung pada abad ke-9 dan budaya Vikings akan menjadi teras utama. Pada era Zaman Gelap di England, pemain bermain sebagai Eivor yang akan memimpin tentera Vikings dari Norway untuk mencari tanah baharu di Britain.
Antagonis utama dalam game ini ialah King Alfred dari Wessex. Antara lokasi yang ada dalam game ini ialah Norway, serta empat kerajaan di England iaitu Wessex, Northumbria, East Anglia, dan Mercia.
6. Screenshots & Seni Konsep
Walaupun belum lagi memperlihatkan gameplay, Ubisoft ada berkongsikan beberapa screenshots dalam game, serta seni konsep. Korang boleh lihatnya di bawah:

7. Pilihan Lelaki Atau Wanita
Seperti dalam Odyssey, pilihan yang diberikan kepada pemain untuk menggunakan protagonis sebagai karakter lelaki atau wanita, juga akan ditampilkan ke dalam Valhalla.
Sedikit kelainan ialah pemilihan jantina dalam Odyssey memerlukan pemain memilih sama ada Alexios atau Kassandra, tetapi untuk Valhalla, sama ada korang memilih lelaki atau wanita, korang akan tetap menggunakan nama yang sama iaitu Eivor.
Walaupun ketika pertama kali memperkenalkan pemilihan ini dalam Odyssey telah mendapat kritikan kerana dikatakan tidak menepati sejarah, Ubisoft dengan pantas telah menyatakan bahawa kehadiran wanita dalam peperangan merupakan suatu yang lazim dalam budaya Vikings.
8. Tiada Co-Op
Di sebalik khabar angin yang muncul sebelum ini yang mengatakan Valhalla akan menampilkan gameplay co-op, nampaknya ura-ura itu tidak sahih.
Seperti hampir kesemua game Assassin’s Creed lain, tiada mode co-op dalam Valhalla, dan ia akan fokus kepada permainan single-player.
9. Elemen RPG
Semasa bermain game bergenre RPG, kita sentiasa dilanda dilema ini. Kita mungkin sudah menemui gear (senjata atau armor) yang cantik dari segi kosmetik. Namun, disebabkan statsnya yang rendah, kita terpaksa menukar ke gear lain yang lebih kuat, walaupun dari segi kosmetik ianya tidak lawa.
Untuk Valhalla, Ubisoft akan membawakan kelainan dari segi elemen RPG ini. Setiap gear itu akan boleh dinaiktaraf dari mula, membenarkan pemain untuk mengekakalkan gear yang cantik, tetapi turut mempunyai stats yang semakin meningkat.
10. Tiada Assassins vs Templars
Seperti dalam Origins dan Odyssey, tiada perseteruan tradisional antara Asssassins dan Templars. Ini pastinya disebabkan oleh pada zaman tersebut, iaitu era Vikings, organisasi Assassins dan Templars masih lagi beratus tahun sebelum diwujudkan.
Sebaliknya, pemain akan bertemu dengan pasca pembentukan Assassins dan Templars iaitu yang dikenali sebagai Hidden Ones dan Order of Ancients.
11. Smart Delivery
Masih ingat dengan Smart Delivery yang diumumkan Microsoft pada awal tahun ini? Ya, Valhalla akan mendapat sokongan ini. Bermakna, sekiranya korang membeli game ini di Xbox One, korang akan turut memilikinya di Xbox Series X secara automatik.
Buat masa ini, tiada kata rasmi daripada Sony sama ada PS4 dan PS5 akan mempunyai fungsi seumpama ini.
12. Pelakon Suara
Satu lagi berita yang menarik ialah pelakon suara Eivor untuk versi lelaki akan dibintangi oleh Magnus Bruun, pelakon Cnut dalam siri drama The Last Kingdom, sebuah siri epik sejarah yang turut menggunakan latar belakang Vikings.
The Last Kingdom boleh ditonton di Netflix.
Sumber: Push Square, Game Informer, Eurogamer, Ubisoft, IGN


Rainbow Six Siege: 4 Taktik Kotor Lagi Melicikkan Yang Korang Wajib Tahu!

Seperti yang korang tahu, Rainbow Six: Siege bukan sahaja memerlukan skill gunplay yang baik, namun yang lebih penting adalah taktik-taktik yang sukar dijangka pihak lawan.

Dengan itu, jom baca apa yang kami nak kongsikan dengan korang mengenai taktik-taktik kotor lagi melicikkan yang korang boleh praktikkan dalam game nanti.
1. Main Cak-Cak Dengan Hostage
Sebagai Attacker dalam game mode Hostage, korang boleh memainkan perasaan enemy dengan bermain-main drone di berdekatan dengan hostage. Tipsnya adalah, korang perlulah pusing-pusing dan lompat-lompatkan drone korang bagi menaikkan lagi darah enemy.
Dengan provokasi seperti ini, diorang akan mula stress! Pastinya, enemy akan cuba untuk menembak drone korang, dan situasi ini boleh mengakibatkan diorang tertembak hostage.. dan.. korang pun menang round itu. Ahh, liciknya!
JomBaca: Rainbow Six Siege: Patch Update 1.1: Apa Yang Telah Dibaiki?
2. Shock Drone Yang Berbisa
Masih lagi berkisar tentang drone yang mampu memainkan perasaan pihak lawan. Bagi yang sudah mahir menggunakan operator Twitch, pastinya Shock Drone tidak asing lagi dalam penggunaan korang. Namun, bagi yang tidak mengetahui, Shock Drone yang terdapat dalam Twitch bukan sahaja mampu mematikan elektronik-elektronik device dari jauh, malah mampu memberi damage kepada enemy sebanyak 10% nyawa.
Mahirkan untuk menembak kemudian menyorok dengan pantas di sudut-sudut yang sukar untuk dilihat enemy. Tembak, sorok, tembak, sorok.. dan ulang. Dengan cara ini, enemy akan terpinga-pinga dengan penuh kemusykilan mencari di manakah makhluk yang memberikan renjatan elektrik ini.
Dan kalau enemy telah down (memerlukan revive dari rakan), korang akan mampu membunuh diorang terus dengan satu tembakan. Ahh, lick sungguh permainan korang!

3. Dapatkan Health 50% Semula!
Korang dah nyawa-nyawa ikan? Jangan risau. Taktik yang boleh digunakan semasa menjadi Defender dan Attacker, di mana sekiranya nyawa korang tinggal sedikit, arahkan rakan korang untuk menembak kaki korang, kemudian minta diorang revive semula. Dengan cara ini, nyawa korang akan kembali kepada 50% semula!
Namun, harus diingat, setiap pemain dibenarkan untuk melakukan taktik kotor ini sekali sahaja dalam satu round. Kalau korang buat lagi dalam round yang sama, tak dapatlah korang nak revive semula. Tak dapek den nak nolong ehh..

4. Jadikan Umpan Dulu
Kalau korang berjaya menjatuhkan enemy (perlukan revive), korang mempunya view yang jelas terhadap enemy tersebut, serta dia tidak ada ruang lain untuk melarikan diri, jangan terus matikan diorang dulu. Sebaliknya, biarkan diorang hidup dulu dan jadikan diorang sebagai umpan untuk teammate diorang datang untuk revive. Sesampai teammate diorang, BANG, selesaikan diorang berdua sekaligus like a boss.
Taktik ini juga wajib dijadikan peringatan kepada korang sekiranya teammate korang yang memerlukan revive. Pastikan korang berkomunikasi dengan teammate supaya korang tidak terperangkap dan dibaham oleh enemy. Begitu juga kalau korang sendiri yang memerlukan revive dan enemy pula melakukan taktik ini. Larang teammate korang untuk datang me-revive-kan korang, dan biarkan saja korang mati di sudut sepi dengan penuh pengorbanan. Jasamu akan dikenang!

So, amacam? Korang ada juga taktik yang kotor, kejam dan licik lagi menyeksakan? Jom kongsikan dengan kami.
JomBaca: Rainbow Six Siege: 5 Tips Untuk Elakkan Rakan Memanggil Korang Noob!


EVO 2016: Bila Gamer “Bermain” Keyboard Piano Di Fighting Tournament!

Macam-macam jenis controller dapat kita lihat di tournament EVO 2016. Ada yang bawak fight stick, ada yang bawak controller console, malahan ada yang bawak keyboard piano!

Menurut sebuah laporan daripada Polygon, seorang pemain bernama Gono telah menyertai EVO 2016 dengan menggunakan keyboard Rock Band 3 yang telah dimodifikasi!
Sumber
Gono yang bertanding dan kalah di dalam acara Street Fighter 5 dan Pokken Tournament telah menggunakan controller unik beliau ini di sebuah pertandingan sampingan – AnimEvo yang menampilkan acara game Sega, Dengeki Bunko: Fighting Climax. Yang menariknya, beliau cukup hebat di dalam pertandingan sampingan ini!
https://twitter.com/mowtendoo/status/754431371137855489
Menurut laporan itu lagi, beliau sudah menggunakan controller tersebut selama 6 bulan selepas memodifikasi keyboard tersebut dengan penambahan multi-console printed circuit board (PCB) Akishop PS360+.
Bagaimanapun, modifikasi ini menyebabkan kekalahan satu pusingan buat beliau kerana controller dengan PCB ini perlu dicabut dan dipasang semula setiap 8 minit, dan beliau terlupa melakukannya – menyebabkan controller beliau tidak berfungsi! Bagaimanapun, beliau terus memenangi pusingan-pusingan berikutnya!
Gono turut berkata beliau menggunakan keyboard itu kerana beliau bermain menggunakan keyboard QWERTY di PC, dan terbiasa menggunakan konfigurasi keyboard tersebut. Walaupun unik, controller ini tiada bezanya dari segi fungsi berbanding controller Hit Box yang berada di pasaran.
Jangan lupa untuk menonton stream terus dari EVO di artikel EVO 2016: Tournament Fighting Games Terbesar Di Dunia Kembali Lagi! Jom Tengok Livestream!


LEGO Star Wars: The Skywalker Saga Diumumkan, Kumpulkan 9 Filem Ke Dalam Satu Game

Dalam sidang media Xbox di E3 2019 yang sedang berlangsung sekarang, LEGO Star Wars: The Skywalker Saga telah diumumkan.
Game ini bakal mengumpulkan kesemua 9 episod filem dari Skywalker Saga ke dalam satu game LEGO. Ia akan dilancarkan pada 2020, namun belum ada tarikh tepat pelancaran.
Jom layan trailernya:


Saksikan Trailer Dan Gameplay Terbaru The Legend of Zelda: Breath of the Wild Dari The Game Awards 2016

Dalam The Game Awards 2016 yang telah berlangsung pada pagi tadi, Nintendo telah membawakan trailer dan gameplay terbaru The Legend of Zelda: Breath of the Wild.
Saksikan trailer terbaru yang berdurasi 1 minit, memaparkan game yang sangat dinantikan untuk Nintendo Switch dan Wii U:

Selain itu, video gameplay turut dibawakan – menampilkan Zonai Ruins, karakter baru Cazz dan pelbagai eksplorasi dan pertarungan. Jom layan:

The Legend of Zelda: Breath of the Wild akan dilancarkan pada tahun 2017 di Nintendo Switch dan Wii U. Namun, terdapat ura-ura yang mengatakan game ini tidak akan dilancarkan serentak bersama Switch, yang bakal dikeluarkan pada bulan Mac 2017.


Game Trailer Dalam Watch Dogs 2 Dilaporkan Adalah Sebuah Game Sebenar, Tapi Kini Dalam Masalah

Ubisoft cuba membawa para peminatnya ke angkasa lepas pula?

Semalam, kami ada melaporkan bahawa terdapat sebuah video trailer dalam sebuah mission dalam Watch Dogs 2, di mana game tersebut mungkin sedang dibangunkan Ubisoft. Terbaru, terdapat beberapa sumber telah mengesahkan bahawa game tersebut adalah sememangnya sedang berada dalam pembangunan Ubisoft, namun kini ia mengalami sedikit masalah.
Beberapa sumber memberitahu Kotaku, game bertemakan eksplorasi angkasa lepas atau sci-fi itu menggunakan nama (atau kod nama) ‘Pioneer’. Game ini sepatutnya diumumkan Ubisoft pada tahun hadapan, namun kini perancangan tersebut tidak berjalan dengan lancar kerana memiliki sedikit masalah, seperti mana kebanyakan game alaminya.
“Projek ini sepatutnya diumumkan pada tahun hadapan. Ia tidak mungkin akan berlaku sekarang dan Pioneer kini sedang ‘dibina semula’,” kata salah satu sumber tersebut yang turut mengatakan bahawa Ubisoft telah menggantikan ramai individu untuk mengetuai game ini sejak beberapa bulan lalu.
“Apabila mereka memutuskan untuk meletakkan easter egg dalam Watch Dogs 2, mereka tidak tahu ia akan menjadi seperti ini, jadi ia kini agak janggal,” kata satu lagi sumber.

Perkara ini telah menjadi buah mulut para gamers buat beberapa hari selepas melihat video trailer tersebut. Ramai mula membincangkan sama ada Ubisoft sememangnya sedang membangunkan game bertemakan sci-fi itu atau hanya video trailer rekaan yang diletakkan dalam mission Watch Dogs 2.
Sehingga kini, Ubisoft masih belum mengeluarkan apa-apa kenyataan mengenai perkara ini.


Primal Carnage: Extinction: Manusia VS Dinosaur – Siapa Menang?

Hari ini merupakan hari yang amat bersejarah bagi kami di JomGaming. Buat pertama kalinya kami telah dihubungi oleh game developer untuk mereview game terbaru diorang!

JomGaming telah dihubungi Circle 5 Studios untuk mereview game terbaru mereka Primal Carnage: Extinction. Dengan rasminya langkah pertama kami untuk menjadi international game reviewer bermula hari ini! Jom kita tengok apa ada dalam Primal Carnage:Extinction ini.
Game Primal Carnage: Extinction Ini Mengenai Apa?
Primal Carnage: Extinction adalah sebuah game shooter online multiplayer yang dibina menggunakan Unreal Engine, menampilkan aksi-aksi pantas pertempuran manusia menentang dinosaur, berlatarbelakangkan kepelbagaian persekitaran yang terletak di sebuah pulau misteri ala Isla Nublar dalam filem Jurassic Park!

Game ini adalah yang pertama dalam genre-nya, apabila ia membawakan game multiplayer yang menampilkan manusia VS dinosaur dalam game first-person shooter yang mempunyai kelas masing-masing. Ia adalah satu-satunya game yang ada di pasaran sekarang yang membenarkan korang bermain sebagai dinosaur!
Game yang penuh dengan rencah keseronokan dan aksi-aksi yang mendebarkan ini, bukan sahaja boleh korang mainkan sebagai askar upahan ataupun dinosaur, malah korang boleh co-op dengan rakan-rakan korang dalam pelbagai game mode yang tersedia.

Terpulanglah mau jadi apa, mau jadi hantu mau jadi buaya, mau jadi askar upahan yang boleh snipe, membakar dan melancarkan roket ke arah dinosaur? Ataupun, korang mau jadi antara 10 pilihan dinosaur (semestinya terdapat T-Rex, Raptors & Pteranadon!) yang akan terbang, menggigit dan menerkam mangsa? Senang kata, terpulanglah mau bikin apa, mau bikin masalah, serah teruskan saja.
Mana Nak Dapatkan Game Ini?
Primal Carnage: Extinction kini boleh di-download di PlayStation Store (akaun US) bermula pada 12 November 2015 dengan harga USD20.

Terdahulu, game ini telah dilancarkan di Steam pada 3 April 2015, dan korang boleh dapatkan dengan harga MYR30.
+++
Kami baru menerima review code dari Circle 5 Studios dan kami sedang layan game ini sekarang. Nantikan review Boleh Beli or Boleh Blah!? dari kami!

JomBaca: Primal Carnage: Extinction! Berperang Dengan Haiwan Purba??


Ini Semua Trailer Yang Diperlihatkan Dalam Sidang Media Bethesda Di E3 2018

Bethesda pagi tadi dalam sidang media E3 2018 telah menyajikan kepada para peminatnya dengan pelbagai pengumuman dan trailer yang mengagumkan.

Antara yang menjadi fokus adalah pengumuman The Elder Scrolls VI, banyak info tentang Fallout 76, pengumuman game baru Starfield, pengumuman Doom Eternal dan macam-macam lagi.
Tanpa buang masa jom tengok segala trailer yang telah diperlihatkan pagi tadi:

https://youtu.be/ySVBHI2OeAg


Loot Box Dalam Video Game Seperti FIFA 18 Ultimate Team Bukan Judi – Kata CEO EA

Nak kena rujuk mufti nih. Heheh

Star Wars Battlefront 2 terbitan EA dilihat sebagai game dengan sistem MTX dan loot box melampau – menggerakkan ramai gamers untuk tidak membeli dan menyokong game ini.
Beberapa bulan lepas, kita tersenyum melihat kebangkitan gamers menentang tindakan syarikat-syarikat game yang ingin menggerakkan microtransaction (MTX) dan penjualan lootbox dalam video game. (Kitorang jeling kat korang EA dan Bungie!)
Ahli-ahli politik, pakar ekonomi, media massa dari serata dunia masing-masing mula memantau dan menyiasat trend MTX dan loot box ini – dan kesan buruknya ke atas pembangunan industri video game dan juga pembangunan sahsiah gamers itu sendiri.
Hasilnya, Belgium telah mengesahkan – loot box diharamkan.

Bagaimanapun, Andrew Wilson, CEO EA semasa bercakap di pembentangan kewangan EA baru-baru ini mempertahankan model perniagaan tersebut dan berkata, “Kami tidak percaya FIFA Ultimate Team ataupun loot box itu satu bentuk perjudian!”
Melihat kepada FIFA Ultimate Team, gamers boleh membeli card packs yang mengandungi pemain bola, item kosmetik, dan consumables secara rawak. Wilson menegaskan gamers yang membeli card pack “akan mendapat sebilangan barang spesifik.” Wilson menambah, “mereka juga tidak menyediakan atau meluluskan sebarang cara untuk menjual item digital ataupun matawang maya di dalam game tersebut bagi mendapatkan matawang dunia sebenar.”
“Kami telah lama bekerjasama dengan pihak-pihak berkanun dan mereka telah mengesahkan bahawa FIFA Ultimate Team itu bukanlah satu bentuk perjudian,” kata beliau lagi.

Persoalannya, setiap pemain bola, item kosmetik, dan consumables yang didapatkan melalui card pack itu adalah RAWAK – jadi bukan-kah itu satu bentuk pertaruhan? Dan sememangnya EA tidak menggalakkan penjualan item digital/matawang maya – tapi bukan kita tak pernah terdengar gamers yang menjual akaun FIFA Ultimate Team hebat mereka dengan harga tak masuk akal?
Kenyataan daripada CEO EA ini tidaklah mengejutkan kita – syarikat-syarikat yang ingin menggalakkan kemajuan MTX dan loot box dalam industri video game ini pasti akan mengambil langkah sedemikian. Apatah lagi, FIFA Ultimate Team mengaut sejumlah USD500 juta setiap tahun buat Electronic Arts (EA). Pastinya mereka ingin memastikan perniagaan MTX dan loot box mereka tidak terjejas.
Walau apa pun alasan CEO EA ini, pihak-pihak berkuasa antarabangsa tidak bersetuju nampaknya. Belanda sudah meletakkan loot box sebagai “ditegah dari segi undang-undang” – dengan FIFA 18 dikaitkan di dalam keputusan perundangan ini.
Jerman, Hawaii dan Washington juga telah memperkenalkan rang undang-undang untuk ban atau menghad penjualan loot box. Undang-undang baru ini pastinya akan buat EA untuk merubah modus operandi mereka.
So, korang pulak macam mana? Bila sebut “loot box adalah judi”, tak terasa sangat. Bila sebut “FIFA Ultimate Team adalah judi”, apa pulak pendapat korang?


Trailer Pertama Like a Dragon Gaiden: The Man Who Erased His Name, Akan Dilancarkan 9 November


Kojima Kata Photo Mode Dalam Game Akan Meningkatkan Skil Fotografi Sebenar

Setiap pandangan oleh ikon industri gaming, Hideo Kojima yang diciap di Twitter sentiasa mendapat perhatian ramai.
Terbaharu, beliau telah membidas sesetengah pihak yang memperkecilkan usaha gamer yang mengambil gambar dalam game melalui photo mode.
Kojima berpandangan bahawa apabila seseorang sentiasa menangkap gambar, walaupun dalam game, sensitiviti dan skilnya akan dapat ditambahbaik. Pengalaman dalam game ini, menurutnya, apabila bermain-main dengan komposisi, layout, fokus dan lain-lain, akan membantu apabila individu tersebut menangkap gambar menggunakan kamera sebenar atau telefon pintar.

2/2Most importantly, you will know what you want to photograph. After that, the in-game experience will surely come in handy when you shoot with a real camera or smartphone.— HIDEO_KOJIMA (@HIDEO_KOJIMA_EN) August 29, 2021

Penulis sememangnya bersetuju dengan pandangan Kojima ini. Selain dapat meningkatkan skil fotografi, gamer juga dapat menikmati sesebuah game itu dengan lebih dekat apabila melihat setiap perincian yang terdapat di karakter dan persekitaran game itu.
Photo mode yang terbina dalam game AAA ketika ini seperti satu ciri yang wajib ditampilkan, terutamanya game-game single-player. Antara game yang membawakan photo mode secara terbina ialah game ciptaan Kojima sendiri, iaitu Death Stranding, serta lain-lain seperti Cyberpunk 2077, The Last of Us Part II, Ghost of Tsushima, Horizon Zero Dawn, sekadar menyebut beberapa game.
Korang setuju dengan pandangan Kojima ini?


Elon Musk Bergurau Di Twitter Yang Beliau Telah Membeli Fortnite Dan Telah Delete Game Itu

Siapa yang tidak kenal dengan Elon Musk? Billionaire yang menerajui syarikat-syarikat teknologi gergasi dunia seperti SpaceX, SolarCity, dan Tesla.

Apa jadi apabila insan ini bercakap tentang sesuatu yang mungkin merimaskannya sedikit, iaitu video game paling popular di dunia pada masakini, Fortnite? Satu tweet yang agak lucu telah dikeluarkan beliau.
Musk telah memuat-naik satu screenshot dari satu laman berita palsu, iaitu berita tersebut menyatakan yang beliau telah membeli Fortnite, dan telah meng-delete game itu. Komen yang diberikan terhadap tajuk berita tersebut berbunyi berseloroh, “terpaksa lakukannya, sama-sama”.

Had to been done ur welcome pic.twitter.com/7jT0f9lqIS
— Elon Musk (@elonmusk) October 19, 2018
Setakat artikel ini ditulis, tweet tersebut telah di-retweet sebanyak lebih daripada 300,000 dan mendapat like lebih daripada 900,000. Balasan (reply) yang diberikan oleh pengguna Twitter lain juga agak melucukan. Ada yang menyuruh Musk membeli Tik Tok dan delete-nya juga, ada yang berseloroh berterima kasih kepadanya, ada yang berkata “tolong beli Dota 2 dan delete-nya kerana saya mahukan teman lelaki saya semula”, dan tidak kurang juga ada yang percaya terhadap berita palsu itu.
Korang bacalah sendiri komen-komen yang diberikan terhadap tweet tersebut melalui pautan di atas. Mudah terhibur.


Penyertaan Pemain Esport Profesional Malaysia Di Pertandingan Tempatan Disekat – Apakah Rasional Di Sebalik Keputusan Ini?

HotShotz 2017, acara sukan elektronik terbesar bagi tahun 2017 telah memutuskan untuk menghalang penyertaan pemain esports profesional. Apa cerita?

Perkembangan sesebuah pasukan atau individu esports sememangnya sama seperti mana-mana atlet sukan tradisional. Untuk menjadikan mereka lebih mantap tekniknya, lebih matang pemikirannya dan lebih kukuh kekuatan mentalnya, mereka perlu menyertai seberapa banyak pertandingan yang ada.

Menyertai pertandingan-pertandingan itu umpama menaiki tangga ke puncak kejayaan – dari pertandingan amatur, kepada semi-pro, sehinggalah kepada pertandingan yang bertaraf profesional – langkah demi langkah harus dilalui. Dengan menyertai lebih banyak pertandingan, pemain profesional esports akan lebih terdedah kepada kesilapan, dan mereka mampu untuk memperbaikinya dari situ.
Senang kata, menyertai pertandingan-pertandingan ini, terutamanya yang dianjurkan oleh pihak tempatan adalah sesuatu yang wajib dilalui oleh mereka. Tetapi, bagaimana mereka ingin berkembang sekiranya mereka sendiri diharamkan daripada menyertai pertandingan-pertandingan tempatan itu disebabkan status mereka sebagai “pemain esports sepenuh masa”?!
Itulah apa yang terjadi di arena esports Malaysia. Sesetengah pihak penganjur tidak mahu mereka yang bergelar pemain esports profesional untuk menyertai pertandingan mereka. Ia sangat jelas kelihatan di komuniti League of Legends apabila Kuala Lumpur Hunters dinafikan penyertaan mereka dalam kebanyakan pertandingan tempatan, kecuali The Legends Circuit (TLC) dan Garena Premier League (GPL).
Juara The Legends Circuit (TLC) Malaysia, Kuala Lumpur Hunters.
Seperti yang kita tahu, bulan lalu, Kuala Lumpur Hunters telah dinobatkan sebagai juara TLC selepas menewaskan Swestic, seterusnya membawa pulang wang tunai sebanyak RM40,000!
Satu ketika dahulu, Fire Dragoon CS:GO (kini JYP Gaming) bergambar bersama pengurus mereka, Faisal Ariffin.
Kontroversi ini juga terjadi kepada pasukan Counter Strike: Global Offensive (CS:GO) Fire Dragoon (kini dikenali sebagai JYP Gaming), di mana mereka telah dilarang untuk menyertai RedBull Coliseum Tournament. Dan semestinya, yang menjadi buah mulut para gamers tempatan kini adalah pertandingan esports yang dianjurkan di Hotshotz 2017.
Pihak penganjur Hotshotz 2017 telah mengumumkan bahawa 7 video game akan dipertandingkan pada Grand Finale Julai nanti (6 video game akan mulakan peringkat kelayakan di Universiti Malaya). Counter Strike: Global Offensive, Overwatch dan DotA 2 akan dipertandingkan di platform PC, manakala Street Fighter V, Call of Duty: Infinite Warfare, dan PES 2017 pula di platform PlayStation 4. Tekken 7 sudah disenaraikan, tapi masih belum diumumkan secara rasmi.
Apa yang mengejutkan adalah para peserta HotShotz 2017 haruslah pemain esports amatur, dalam masa yang sama hadiah kemenangan bagi setiap game adalah agak lumayan.

Jika dilihat dari luaran, pendirian pihak penganjur untuk melarang pemain-pemain esports profesional ini menyertai pertandingan mereka adalah kerana ingin menarik minat lebih ramai penyertaan daripada para pemain lain. Pihak penganjur sepertinya merasakan bahawa dengan penyertaan pemain-pemain profesional ini, para pemain amatur akan ‘takut’ untuk menyertainya kerana merasakan mereka tidak akan ada peluang untuk bersaing dengan pemain profesional itu.
Pemikiran ini membuatkan pertandingan tersebut seperti tidak akan mendapat sambutan dan hanya akan dipertandingkan oleh beberapa pemain profesional sahaja. Untuk atasi masalah ini? Mereka telah mengharamkan penyertaan pemain profesional.
Jadi, kita kembali kepada soalan pokok – bagaimana para pemain esports profesional ini ingin berkembang sekiranya tidak mendapat pendedahan yang mencukupi?
Pemain Esports Profesional Memberi Pandangan
Kami mendapatkan pandangan daripada saudara Ahmad Yazid Abdul Rahman, bekas pemain PES negara ke Hanoi, Vietnam tahun lalu, serta kini menerajui PES League Malaysia berkata, mengharamkan pemain profesional ini daripada beberapa pertandingan ada baik dan buruknya.
Yazid Dragon (dua dari kiri) semasa mewakili negara di Hanoi, Vietnam tahun lalu.
“Keburukannya, sebagai contoh, pertandingan itu sendiri hilang ‘seri’ dengan ketiadaan superstars yang memang sedia maklum hebat dalam arena itu. Orang (penonton) kebiasaannya datang untuk tonton pemain-pemain handalan ini bermain kerana memang tahu mereka ini power dan orang mengharapkan kualiti.
Tapi apabila mereka ini diharamkan, yang tinggal hanyalah pemain-pemain yang kurang hebat, yang jarang atau tidak pernah memenangi apa-apa. Jadi, pertandingan itu sendiri kurang meriah. Sebab orang pun tak berapa nak kenal pemain-pemain yang jarang (naik) podium ini.”
Bercakap tentang kebaikannya pula, Yazid menyambung:
“Kebaikannya, kemunculan pemain-pemain baru yang fresh. Ramai yang mempunyai bakat yang tak kurang hebatnya, tapi sentiasa kecundang kepada superstars. Dengan ketiadaan superstars ini, peluang mereka untuk merasai nikmat kemenangan ini semakin cerah. Dalam kata lain, kita boleh bina lebih banyak superstars dengan adanya peluang seperti ini”
Beliau mengakhiri padangan beliau dengan berkata, “Tapi semestinya dengan ketiadaan pemain-pemain profesional ini, kurang sengitlah jawabnya.”
Empat pemain yang akan mewakili negara ke PES League SEA Finals 2017 di Bandung, Indonesia pada bulan hadapan.
Untuk pertandingan PES 2017 yang dianjurkan di Hotshotz 2017 kelak, antara pemain yang dilarang untuk menyertainya adalah empat pemain yang akan mewakili negara ke PES League SEA Finals 2017 di Bandung, Indonesia pada bulan hadapan.
Saudara Johnny Tan, Presiden Malaysia Fighting Games Community (Malaysia FGC) berpendapat, “Tindakan mengharamkan penyertaan pemain profesional ini akan merendahkan tahap pertandingan ini, menjadikan ianya bertaraf bawahan.
Johnny Tan (berdiri, paling kiri) bersama komuniti MYFGC.
Kebanyakan peserta akan mendapat lebih banyak faedah apabila bertanding dengan pemain profesional – mereka akan lebih cepat menambahbaik kemahiran dan mengenalpasti tahap kemahiran mereka apabila menentang pemain pro. Pemain pro kami tidak memandang aspek wang kemenangan itu sangat, sebaliknya kami ingin kekal kompetitif dengan sentiasa bertanding sambil membantu generasi baru dengan panduan dan tunjuk ajar bertanding di peringkat kompetitif.” ujar Johnny lagi.
Bagaimanapun beliau bersetuju lebih banyak pertandingan dan acara yang melibatkan bakat-bakat muda seperti HotShotz akan membantu dalam menarik minat tenaga muda dan membangunkan bakat esports tempatan.”
ViewSonic FV IamChuan, ViewSonic FV Nekoxx dan Viewsonic FV Shaunw takkan dapat menyertai HotShotz SFV.
Apabila ditanya adakah pemain MYFGC dihalang daripada menyertai HotShotz, Johnny menjawab, “Menyedihkan, tetapi pemain-pemain Street Fighter 5 dari MYFGC yang mendapat tajaan tidak akan dapat menyertai HotShotz.”
Saudara Terence Yong Yew Gin, DotA 2 caster dan Pengurus Pasukan DotA 2 Fire Dragoon pula berkata, “HotShotz merupakan satu platform yang baik bagi pemain amatur mempamerkan bakat mereka sambil mengasah kemahiran tanpa didominasi pemain profesional.

Tapi ianya seperti satu kerugian bagi pembangunan esports tempatan kerana pemain kasual bermain untuk berseronok, manakala pemain profesional bermain sebagai kerjaya.
Bagi seorang peminat DotA tempatan yang amatur dan ingin menambahbaik kemahiran, mereka, mereka pasti ingin ke acara tersebut dan melihat dan mempelajari bagaimana pasukan profesional berkomunikasi, bermain dan menyusun strategi kemenangan!” ujar Terence lagi.
Beliau menambah, “Semestinya tahap hiburan perlawanan profesional lebih menarik untuk ditonton berbanding permainan peringkat amatur. Bagi saya, saya ingin melihat lebih ramai pemain profesional bertanding.”
Clement Hui. (3 Dari kanan) bersama sebahagian anggota M8 Gaming.
Saudara Clement “Bl33d” Hui, CEO dan pengasas M8 Gaming juga berpendapat, “HotShotz merupakan peluang terbaik bagi pemain baru untuk menubuhkan pasukan Overwatch. Scene Overwatch Malaysia menyaksikan ramai pemain Overwatch individu, tetapi kurang pasukan Overwatch.
Tindakan penganjur ini menggalakkan penubuhan pasukan baru dan menggalakkan komuniti untuk lebih aktif. Jika bakat baru ini diberi peluang, mereka akan lebih yakin untuk menyertai lebih banyak pertandingan di masa hadapan.
Untuk makluman M8 Team Echo kami juga tidak dibenarkan menyertai pertandingan ini, tetapi kami melihat dari aspek positif. Ini adalah masa hadapan scene Overwatch tempatan, dan jika ianya dilaksanakan dengan baik, ianya mampu membawa scene ini ke peringkat lebih tinggi!” kata Clement lagi.
Rampage Gaming ketika memenangi tempat kedua di Call of Duty: Infinite Warfare Asia Championship
Saudara Megat Danish Izmeer, Pengarah MYCG E-Sports dan Bekas Pengurus Pasukan Call of Duty RamPaGe Gaming yang berjaya ke CoD: Infinite Warfare Asia Championship di Korea Selatan pula berkata, “Komuniti kompetitif Call of Duty tempatan sememangnya kecil, dan pemain profesional pula sememangnya lagilah kecil – jadi saya kurang bersetuju dengan keputusan ini.”
“Sebagai wakil kepada komuniti CoD yang kecil ini, keputusan menyekat penyertaan pemain profesional akan menghadkan pendedahan kepada masyarakat umum berkenaan scene Call of Duty Malaysia yang sudah ke tahap pertandingan antarabangsa.” kata Megat.
Saudara Aiman ‘aimannn’ Azham, Coach bagi Fire Dragoon CSGO Team, bekas kapten CS:GO JYP dan MVP.Karnal ini pula berkata, beliau tidak kisah sekiranya pemain profesional disekat dari HotShotz.

“Pada satu aspek, ini peluang bagi pemain amatur untuk bertanding sesama mereka dan mendapat pengalaman bertanding secara kompetitif. Pada aspek yang lain pula, jika mereka bertanding dengan profesional, pemain amatur akan dapat menguji kemahiran mereka dan belajar dari kesilapan dan kekurangan masing-masing. Selebih itu mereka dapat pendedahan terhadap corak pemain dan strategi yang berbeza.” tegas Aiman.
“Secara peribadi, jika saya adalah pemain amatur, saya akan memilih untuk bermain menentang pemain profesional supaya saya dapat belajar bagaimana untuk mengalahkan pasukan profesional. Sekatan sebegini takkan menyekat pertumbuhan industri esport, tetapi ianya mungkin akan melambatkan sedikit kemajuan industri ini.” ujar Aiman menutup kata.
JomGaming sudah menghubungi pihak HotShotz untuk mendapatkan maklumbalas daripada mereka. Artikel ini akan dikemaskini apabila mendapat sebarang maklumbalas daripada mereka.
Jadi, apakah pandangan anda pula? Adakah mengharamkan penyertaan pemain-pemain profesional ini adalah suatu tindakan yang bijak atau sebaliknya? Mengapa? Kongsikan dengan kami.


School Girl/Zombie Hunter Diumumkan Untuk Pasaran Antarabangsa

Perkara ini diumumkan di Anime Expo baru-baru ini.

School Girl/Zombie Hunter adalah sebuah third-person shooter yang eksklusif untuk PlayStation 4. Asalnya dirancang hanya untuk pasaran Jepun, ianya kini diumumkan bakal menemui pasaran antarabangsa pada penghujung tahun nanti. Sidang media telah dilakukan oleh Aksys Games di Anime Expo 2017 yang kini sedang berlangsung di Los Angeles.
SG/ZH mengisahkan lima pelajar perempuan yang harus bertarung nyawa apabila sekolah mereka diserang oleh zombie! Pemain akan disediakan dengan pelbagai senjata untuk membantu penjalan mereka dari kayu bat, machine gun, sniper rifle hinggalah ke rocket launcher! Dengan kebolehan multiplayer, pemain-pemain seramai 5 orang boleh bekerjasama untuk meredah cabaran-cabaran yang disediakan.

School Girl/Zombie Hunter akan diterbitkan eksklusif untuk PlayStation 4 lewat tahun ini.


Laptop Gaming Acer, Predator 21 X Didatangkan Dengan SLI GTX 1080

Pastinya antara laptop paling berprestasi tinggi buat masa ini.

Dikenali sebagai Predator 21 X, Acer telah memperkenalkan sebuah lagi laptop gaming bagi siri Predator mereka.
Predator 21 X didatang dengan CPU Intel Core i7-7820HK dan digandingkan dengan 2 GeForce GTX 1080 yang akan bertindak dengan teknologi SLI. Laptop ini mampu memberikan paparan grafik dengan resolusi 2560×1080 dengan 120Hz dan ianya mampu dinaikkan jika disambung ke paparan 4K.

Laptop gaming ini juga didatangkan dengan DDR4-2400 RAM sebanyak 64GB, yang sesungguhnya memadai untuk menampung kebolehan gamingnya. Acer tidak mengumumkan apakah konfigurasi sebenar bagi HDD laptop gaming ini tetapi hanya menyatakan bahawa ia boleh memuatkan sebanyak empat 512GB SSD dan sebuah 1TB HDD dengan kebolehan melakukan konfigurasi RAID 0.

Keyboard bagi Predator 21 X akan menggunakan Cherry MX Brown dan setiap satunya akan mempunyai backlight yang tersendiri. Sistem audionya direka untuk memberikan pengalaman optimum ketika sesi gaming dengan memberikan sistem tweeter, midrange, dan woofer dalam laptop ini.
Acer Predator 21 X akan mula dipasarkan pada Februari dan berharga pada USD8,999 (~RM40,450).


Fortnite Akan Menambah Kenderaan Baru Seakan “Hamster Ball” Dari Jurassic World

Epic Games terus menerus menambah kandungan yang menarik dan “menggila” ke dalam Fortnite Battle Royale.

Di skrin menu utama Fortnite, mereka telah mengacah sebuah kenderaan jenis baru yang akan ditambah ke dalam game ini. Rekaannya sangat menarik, seakan “hamster ball” dari filem Jurassic World.

Seperti yang boleh dilihat dalam gambar di atas, kenderaan ini akan digelar The Baller. Mempunyai hanya satu tempat duduk, serta mempunyai tembakan di muncung hadapan yang nampaknya mampu membuatkan kenderaan melompat ke sana sini.
The Baller dijangka akan dimasukkan ke dalam Fortnite melalui kemaskini yang akan ditambah pada minggu ini.


Assassin’s Creed Syndicate: Surprise Paling Awesome Dari Ubisoft! SPOILERS!

Ubisoft betul-betul bersungguh hendak mengambil hati peminat Assassin’s Creed kembali. Ini merupakan kejutan yang sempoi buat fans mereka!
Seperti tajuk artikel ini, korang telah diingatkan bahawa ia mengandungi spoilers! Kalau korang rasa kental dan nak baca juga pasal intipati artikel ini, korang boleh scroll gambar dibawah.
Jangan kata kami tak warning!
Jangan kata abang tak warning ye. Kang abang datang tikam baru tau.
Nampaknya korang memang jiwa kental sebab dah baca sampai sini! Wa caya sama lu!
Jika anda sudah sampai hingga ke Sequence 6 (korang mungkin boleh unlock lebih awal, tetapi masih tak boleh dipastikan), akan terdapat satu ikon istimewa berhampiran Sungai Thames. Jika korang ke ikon tersebut, akan kelihatan satu portal.
Apa portal tu buat? Portal tersebut akan bawa korang ke sebuah mini mission pada zaman Perang Dunia Pertama! Sempoi gila! Dalam misi ini, korang akan dapat menerokai satu enviroment yang berlainan dengan dunia Syndicate! Misi ini tidak kurang panjangnya dan kawasan ia juga sederhana besar. Biasanya content sebegini akan dijual sebagai DLC tetapi mungkin Ubisoft sengaja memberi reward pada kipas-susah-mati mereka.
Kami enggan menceritakan apa yang terjadi dalam mini mission tersebut, tetapi ia melibatkan Lydia Fyre (besar kemungkinan keturunan protagonist) dan juga ikon Perang Dunia Pertama iaitu Winston Churchill. Kenal tak? Baca buku sejarah balik ye haha.
Apa pun, terima kasih Ubisoft atas kejutan best ini. Nantikan review kami dalam BBoBB kelak!

Jangan lupa baca ni: Assassin’s Creed: Syndicate: 8 Review Dari Gaming Site Terkenal!


Mendiang Davide Astori Akan Kekal Dalam FIFA 18, Disahkan Oleh EA

Selamat jalan, Astori.

Awal bulan ini, dunia bola sepak, khususnya arena bola sepak Itali telah dikejutkan dengan kematian kapten pasukan Fiorentina, Davide Astori. Mendiang telah meninggal dunia semasa dalam tidur, dikatakan mempunyai masalah jantung atas faktor semulajadi – meninggalkan kita semua pada 4 Mac pada umur 31 tahun.
Dihadiri ribuan penyokong bola sepak Itali semasa hari pengebumiannya, Astori telah meninggalkan seorang isteri dan dua anak perempuan. Nombor yang pernah beliau guna di Fiorentina, iaitu nombor 13 telah dibersarakan bagi menghormati pemergian Astori.
Terbaru EA Sports telah mengesahkan, bahawa Astori akan tetap dikekalkan dalam FIFA 18. Apabila para pemain masuk ke dalam FIFA 18 sekarang, korang akan dipaparkan dengan satu kenyataan daripada EA Sports.
EA menjelaskan yang keputusan untuk mengekalkan Astori dalam game adalah permintaan daripada kelabnya. Walau bagaimanapun, nama mendiang akan digugurkan daripada pek pemain dalam mode FIFA Ultimate Team (FUT).


Mode Kompetitif 5v5 Dalam Battlefield 1, Macam Mana Ia Dimainkan? Jom Tengok Gameplay Ini!

Hasrat EA untuk membawa siri Battlefield ke kancah esports – adakah ia akan berhasil?

Pada Gamescom 2017 lalu, EA telah memperkenalkan buat kali pertama kepada kita, mode 5v5 baru dalam Battlefield 1, yang digelar Incursions. Ia merupakan game mode terbaru yang dibawakan oleh EA dalam membawa Battlefield 1 ke arah arena kompetitif dan esports.
Semasa pengumuman itu, EA hanya memperlihatkan kepada kita sebuah trailer yang hanya memaparkan sedikit gameplay daripada mode Incursions, dan tidak mendedahkan bagaimana mode ini akan dimainkan. Terbaru, kita telah dapat menyaksikan gameplay penuh Incursions ini.
Para media dan Youtuber telah memuatnaik video-video yang mana mereka telah rekod sebelum ini, memaparkan gameplay penuh mode Incursions. Korang boleh saksikannya daripada beberapa channel di bawah.
Bagaimana mode ini dimainkan? Ia membawakan pertembungan 5v5 yang mana setiap pemain mempunyai kelas-kelas tertentu. Kelas-kelas ini tidak lagi mengikut kelas-kelas yang terdapat dalam mode-mode Battlefield 1 lain, yang mana dalam Incursions, kelas-kelas tersebut telah dirombak dengan senjata-senjata dana gajet-gajet dipisah-cantumkan mengikut kesesuaian mode kompetitif ini.
Setiap pasukan perlu mengumpulkan 15 tiket untuk mendapatkan satu set. Untuk mendapatkan markah tiket ini, pelbagai cara boleh dilakukan yang mana ia merangkumi beberapa gameplay yang sangat dekat dengan jiwa Battlefield. Pemain boleh dapatkan tiket dengan membunuh musuh, memusnahkan kenderaan, mengawal majoriti objektif (flag). Me-revive rakan sepasukan pula akan menyelamatkan musuh daripada mendapatkan tiket mereka.

Setiap aktiviti yang dilakukan untuk mendapatkan tiket ini mempunyai nilai tiketnya yang tersendiri. Misalnya, membunuh seorang musuh dapat satu tiket, memusnahkan kenderaan musuh dapat 1 tiket, mengawal majoriti objektif dalam setiap 14 saat akan dapat 1 tiket, dapat melakukan squad wipe dapat 3 tiket dan banyak lagi.
Mendapatkan dan mengawal objektif (flag) juga berlainan daripada mode Conquest. Terdapat tiga flag yang boleh dikawal, iaitu flag berhampiran base kita (A), flag tengah (B) dan flag berhampiran base musuh (C). Pemain tidak boleh sesuka hati mendapatkan flag kerana ia perlu disambungkan antara satu sama lain. Bermakna, kita perlu mendapatkan flag A terlebih dahulu sebelum mara ke hadapan dan mendapat flag B, serta untuk mendapatkan flag C, flag A dan B perlu berada dalam kawalan kita terlebih dahulu.
Pasukan yang berjaya mendapatkan 15 tiket terlebih dahulu akan berjaya memperoleh satu set. Pasukan yang berjaya memperoleh 11 set akan memenangi keseluruhan perlawanan.
Korang boleh saksikan gameplay Incursions di bawah:

Sesi closed alpha untuk Incursions akan bermula pada bulan ini untuk platform PC. Tarikh pelancaran penuh mode ini masih belum diumumkan.


Saksikan Video Gameplay Pertama Untuk Onimusha: Warlords Versi Remastered

Bulan Ogos lalu, para peminat siri Onimusha telah bersorak apabila Capcom telah mengumumkan yang mereka bakal menerbitkan Onimusha: Warlords versi remastered.

Terbaru, mereka telah mengeluarkan video gameplay pertama untuk game ini. Korang boleh saksikan game penuh nostalgia ini di bawah:

Versi ini akan menampilkan visual yang lebih baik, dengan kemaskini diperkenalkan kepada grafik background game, rekaan karakter, dan cut scenes. Capcom turut menambah sokongan analog stick, opsyen paparan 4:3 dan 16:9, serta soundtrack baru bersama-sama dengan rakaman lakonan suara Jepun yang baru.
Nak tahu lebih lanjut tentang game ini, korang boleh bacanya di sini.
Onimusha: Warlords akan dilancarkan ke PC (Steam), PS4, Xbox One dan Nintendo Switch pada 15 Januari 2019.


Wan Hazmer Tinggalkan Square Enix, Bakal Tubuhkan Syarikat Pembangun Sendiri Di Malaysia

Siapa yang tidak kenal dengan Wan Hazmer Wan Abd Halim? Anak tempatan yang berjaya membawa budaya-budaya Malaysia ke dalam game AAA seperti Final Fantasy XV.

Menurut laporan Aksiz, semasa acara Level UP KL, Wan Hazmer telah mengumumkan bahawa beliau akan meninggalkan syarikat gergasi dari Jepun, Square Enix. Melalui pengalaman 7 tahun beliau di sana, beliau akan kembali ke Malaysia dan menubuhkan sebuah syarikat pembangun game beliau sendiri dengan kerjasama MDEC dan Level Up Inc.
Menurut Wan Hazmer lagi, syarikat tersebut akan dibuka pada Disember ini dengan game pertama dijadualkan keluar pada tahun berikutnya.
Sepanjang 7 tahun bersama Square Enix, antara game yang mendapat sentuhan beliau adalah Final Fantasy Type-0 dan Final Fantasy Type-0 HD sebagai Game Designer dan Final Fantasy XV sebagai Lead Game Designer.

Dengan kehadiran beliau sebagai antara orang kuat di belakang Final Fantasy XV – roti canai, nasi ayam dan satay telah berjaya dimasukkan ke dalam game tersebut.
JomBaca: Final Fantasy XV: Boleh Beli or Boleh Blah!?


Naughty Dog Guna Fungsi Baru Twitter Untuk Sekat Spoiler Dan Kecaman Terhadap The Last of Us Part II

Sejak jalan cerita utama The Last of Us Part II tertiris, dan menerima banyak kecaman, Sony dan Naughty Dog telah mengambil beberapa langkah untuk menyekatnya seperti menutup ruangan komen di Youtube dan Instagram. Malah di Reddit juga berjaya dikawal dengan bantuan moderator.
Setelah platform-platform ini disekat, sesetengah peminat telah menjadikan akaun Twitter rasmi Naughty Dog sebagai ‘medan perang’ utama untuk menzahirkan kemarahan. Tapi situasi itu tidak lagi berlaku apabila pihak Twitter baru sahaja melancarkan satu fungsi terbaharu.
Fungsi ini membenarkan mana-mana akaun untuk memilih siapakah yang dibenarkan untuk membalas sesuatu tweet yang dinaikkan. Tiga kategori diberi pilihan iaitu Everyone (sesiapa sahaja boleh membalas), People You Follow (akaun yang diikuti), Only People You Mention (hanya yang di-mention dalam tweet itu).

Testing, testing…
A new way to have a convo with exactly who you want. We’re starting with a small % globally, so keep your 👀 out to see it in action. pic.twitter.com/pV53mvjAVT
— Twitter (@Twitter) May 20, 2020
Selepas pihak Twitter melancarkannya, Naughty Dog terus menggunakan fungsi ini untuk menyekat sebarang spoiler dan kecaman terhadap The Last of Us Part II. Ketika artikel ini ditulis, dua tweet terkini akaun pembangun itu telah menutup kebenaran untuk membalas tweet-tweet tersebut.

Pick up where we left off on June 19. #TheLastOfUsPartII pic.twitter.com/nFa26GPuw9
— Naughty Dog (@Naughty_Dog) May 21, 2020

#FanArtFriday: Joel and Ellie from #TheLastofUsPartII by Carlos Eduardo (aka Red_Artts).
Share your own creations here: https://t.co/rkNPoi2lDv pic.twitter.com/Ds66aomPU9
— Naughty Dog (@Naughty_Dog) May 22, 2020
The Last of Us Part II akan dilancarkan pada 19 Jun ini, eksklusif untuk PS4.


Judul ‘Plants vs. Zombies: Battle for Neighborville’ Telah Didaftarkan Oleh EA

Pada Februari lalu, EA telah mengesahkan yang mereka sedang membangunkan sebuah game Plants vs. Zombies terbaru. Walau bagaimanapun, tiada maklumat lanjut yang dikongsikan. Ramai menjangkakan yang ia merupakan Plants vs. Zombies: Garden Warfare 3.
Terkini, EA didapati telah mendaftarkan tanda dagang (trademark) ‘Plants vs. Zombies: Battle for Neighborville’ di pangkalan data European Union Intellectual Property Office (EUIPO). Namun, tiada info tambahan melalui pendaftaran ini di laman rasmi EUIPO.
Dalam pendedahan pada Februari lalu itu, mereka mengesahkan yang game tersebut akan dilancarkan ke PC dan konsol. Pada bulan lalu pula, EA ada menghantar jemputan untuk menjemput beberapa pemain terpilih untuk mencuba game shooter yang diberikan nama kod ‘Picnic Closed Alpha’.
https://twitter.com/PlantsvsZombies/status/1092897215973023745?s=20
Kemungkinan besar ‘Plants vs. Zombies: Battle for Neighborville’ ini merupakan game ‘Picnic’ tersebut. Sama-sama kita nantikan.
Sumber: Gematsu


EA Akan Terbitkan 3 Game Indie Daripada 3 Pembangun Berbeza, Termasuk Pembangun A Way Out

EA akan terus menyokong dan menerbitkan projek-projek indie setelah mendapat pujian melalui game indie terbitan mereka sebelum ini.

Tiga game indie baru telah diumumkan yang mana mereka akan terbitkan, dibangunkan oleh tiga studio pembangun berbeza.
Pertama, daripada studio Zoink Games, studio yang membawakan Fe pada tahun lalu, telah mengumumkan game terbaru mereka, diberi nama Lost in Random. Game ini akan memfokuskan kepada aksi dan strategi, dalam masa sama meletakkan unsur-unsur rawak dalam game.
Kedua, studio Glowmade sedang membangunkan game RustHeart, sebuah game co-op yang membenarkan pemain mencipta rakan robotik sendiri. Game ini bergenre action-adventure yang memfokuskan kepada pengubahsuaian (customization) robot korang sendiri sebelum meneruskan perjalanan dalam dunia yang bertenaga.
Game ketiga pula datang daripada Hazelight Studios, game yang membawakan game co-op yang penulis sangat sukakan pada tahun lepas, A Way Out. Projek yang sedang dibangunkan mereka ini masih belum mempunyai judul, namun apa yang mereka dah dedahkan ialah game ini juga akan memfokuskan kepada genre co-op.
JomBaca: A Way Out: Boleh Beli or Boleh Blah!?
Selain info-info ini, tiada maklumat lanjut yang didedahkan tentang ketiga-tiga game ini.


Bukan Sahaja Astro, ESL Gaming Bakal Ada Channel Sendiri!

Berita baik bagi peminat-peminat sukan eSports. Kita bakal mempunyai saluran eSports TV melalui ESL Gaming tak lama lagi!

ESL Gaming dengan bangganya mengumumkan bahawa mereka akan melancarkan siaran eSports TV pertama di dunia yang akan beroperasi selama 24 jam sehari, 7 hari seminggu!

Berita ini pasti mengujakan peminat-peminat eSports seluruh dunia memandangkan eSport telah berjaya menarik ramai peminat serta juga syarikat-syarikat besar.
Bakal dilancarkan pada Mei 2016, ESL akan beroperasi bersama akan niaga mereka iaitu Twitch, Azuru, Yahoo dan juga Hitbox dan akan menyiarkan kesemua pertandingan yang melibatkan eSports merangkumi DotA 2, Counter Strike: Global Offensive, League Of Legends dan Heroes Of Storm.
Dengan ini, jumlah penonton digital ESL yang berjumlah 100 juta akan berkembang dengan lebih pesat! Dengan lebih daripada 2,000 jam kandungan gaming dan esports setiap tahun akan mencapai kawasan yang lebih besar bagi menampung sejumlah 2 billion gamers dan 250 juta peminat esports menjelang akhir tahun hadapan!
Fenomena eSport telah melonjak sejak akhir-akhir ini sehingga dapat menarik pelabur-pelabur besar untuk terjun kebidang eSport ini.
ADIOS!!


Saksikan Trailer Baru Assassin’s Creed Origins Menampilkan Lagi Pengenalan Dan Perjuangan Bayek

Assassin’s Creed Origins hampir tiba tidak lama lagi! Ubisoft belanja anda lagi satu trailer baru.

Assassin’s Creed Origins seperti tertera di judul game ini akan menceritakan tentang bibit pertama Assassins Brotherhood.
Pemain akan jadi sebagai Bayek, seorang Medjay atau seorang pengawal peribadi khas untuk firaun di Mesir purba. Namun, semua perkara tidak seperti yang disangka dan Bayek harus mempertahankan tugasnya.
Tamadun Mesir purba lebur menjadi debu berterbangan di langit dalam trailer sebelum ini tapi untuk trailer kali ini, hampir kesemua babak diambil daripada cutscenes video game. Saksikan “Birth of the Brotherhood”:

Anda juga boleh bersiar-siar sekitar Mesir purba melalui Discovery Mode tanpa perlu berdepan dengan musuh.
Assassin’s Creed Origins akan tiba pada 27 Oktober 2017 untuk PC, PS4 dan Xbox One.


Stardew Valley Diumumkan Untuk Versi Mobile, Bakal Tiba Ke iOS Pada 24 Oktober, Android Kemudian

Game bercucuk tanam yang mendapat pujian melambung dari pemain dan pengkritik di platform PC, PS4 dan Xbox One, Stardew Valley telah diumumkan versi mobile-nya pula.

Dalam satu pengumuman, ConcernedApe telah mendedahkan yang game ini akan dilancarkan di iOS dalam masa dua minggu sahaja lagi, iaitu pada 24 Oktober ini. Untuk versi Android pula, tarikh pelancarannya akan diumumkan kemudian.
Jangan risau, versi mobile ini merupakan game penuh yang sama seperti mana pemain dapati di PC dan konsol. Bezanya cumalah UI yang dicorakkan untuk bersesuaian dengan fungsi touchscreen.
Versi ini akan membawakan kandungan single-player seperti Night Market, walau bagaimanapun, kandungan Multiplayer tidak akan ditampilkan.
Untuk pemain PC, mereka boleh pindahkan save data ke versi iOS via iTunes.
Stardew Valley versi mobile akan dikenakan bayaran sebanyak USD7.99 (~RM33).
Versi mobile ini dibangunkan oleh The Secret Police. ConcernedApe menegaskan yang para pemain tidak perlu risau tentang progress yang sudah dijalankan untuk membawakan multiplayer ke PS4 dan Xbox One kerana ia dibangunkan oleh studio yang lain, iaitu Sickhead Games.


DotA 2: Frankfurt Major Tournament – Team Fnatic (Malaysia) Layak Weiiii!

Hola!! Gamers, mungkin ini merupakan berita gembira untuk semua peminat dotA 2 terutamanya. Apa yang gembira sangat tu?? Stay tuned dengan kiteorang ok.

Seperti yang kita sedia maklum, pusingan kelayakkan bagi Frankfurt Major Tournament telah pun berakhir pada minggu lepas. Dan team dari Malaysia iaitu Fnatic telah pun berjaya menempatkan diri di antara 16 team yang lain bagi berentap pada pusingan akhir di German nanti.
Team Fnatic dari Malaysia
Yeah!! Kiteorang di JomGaming mengucapkan tahniah kepada Team Fnatic kerana berjaya layak dan sekaligus berentap bagi menjadi juara nanti.
Berikut adalah team-team yang akan beraksi untuk Frankfurt Major Tournament pada 16 November 2015 nanti.

Yang paling mengejutkan ialah team pilihan iaitu Navi tersingkir dan tidak layak untuk bertanding. Apa-apa pun kita doakan la semoga team Fnatic dapat mengharumkan nama Malaysia di German nanti.
ADIOS!!


PlayStation Studios Akan Lancarkan Game Pertama Untuk Xbox – MLB The Show 21

Sukan baseball mungkin tidak begitu popular di Malaysia, maka video game baseball juga tidak mempunyai peminat yang ramai di sini.
Bagi yang tidak tahu, siri MLB: The Show merupakan francais video game baseball yang dibangunkan oleh Sony Interactive Entertainment Worldwide Studios (SIE WWS, kini dikenali PlayStation Studios) sejak 2006, eksklusif untuk platform PlayStation.
Terkini, buat pertama kalinya dalam sejarah francais ini, MLB The Show 21 akan turut dilancarkan untuk platform Xbox — sekaligus menjadikan ia game pertama yang dibangunkan PlayStation Studios yang akan dilancarkan untuk konsol-konsol Microsoft.
Lebih menarik, MLB The Show 21 akan menyokong sepenuhnya cross-platform progression, cross-saves, dan online multiplayer antara PS4, PS5, Xbox One, dan Xbox Series X/S — dilancarkan pada 20 April ini.

MLB The Show launches day and date on PS4 and PS5 with cross-platform play on @Xbox One and Xbox Series X|S 🤝— PlayStation (@PlayStation) February 1, 2021

Bagi peminat game baseball yang tidak memiliki mana-mana konsol PlayStation sebelum ini, pengumuman ini sememangnya satu berita gembira buat mereka.


Apex Legends: Mode Dengan Titan Dan Wall-Running Ditemui Dalam Fail Game

Di sebalik menggunakan latar belakang francais Titanfall, Apex Legends masih terasa kekurangan apabila ia tidak didatangkan bersama dengan dua perkara ini — iaitu Titan dan keupayaan untuk wall-running.

Walau bagaimanapun, sisa-sisa harapan untuk kita mendapatkannya dalam game ini telahpun wujud. Apex Legends melancarkan kemaskini terbaru semalam, dan daripada data mining yang dilakukan terhadap fail-fail baru itu, RealApexLeaks telah menemui beberapa kod yang menjuruskan kepada kehadiran Titan dan wall-running.
Sebuah mode yang digelar “Classic” telah ditemui, yang mempunyai banyak kod “Titan” di dalamnya. Selain itu, fail tersebut turut mempunyai kod-kod seperti “JumpKits” dan “Wallrun”.

LEAK: Okay, so I found this new mode. It has used the word "Titan" a lot in it's class.
This is definitely a test mode for devs as max players and max teams are only 1. This is not cache from Titanfall as it was added just today.#ApexLegends #ApexLegendsleaks pic.twitter.com/WCHFDiWHqQ
— RealApexLeaks – Apex Legends News & Leaks (@RealApexLeaks) February 19, 2019

LEAK: A mode called Classic exists where both JumpKits and WallRun are enabled. Gonna be cool I suppose.#ApexLegends #ApexLegendsBattleRoyale #ApexLegendsleaks pic.twitter.com/aRrFrjMb5u
— RealApexLeaks – Apex Legends News & Leaks (@RealApexLeaks) February 19, 2019
Data mining dalam fail-fail Apex Legends sememangnya agak menarik. Sebelum ini, ada yang menjumpai kemungkinan bahawa Respawn akan menampilkan mode yang memiliki 6, 12 dan 24 pemain dalam satu-satu skuad.
Apex Legends kini boleh dimainkan secara percuma di PC, PS4 dan Xbox One.


PlayStation VR Kuasai Pasaran VR, Jauh Tinggalkan Oculus Rift Dan HTC Vive

Sony dan PlayStation VR-nya kini sedang mendominasi para pesaing yang lain.

Menurut laporan VentureBeat, PlayStation VR kini dikatakan sedang menguasai pasaran virtual-reality (VR), dengan bahagian pasaran sebanyak 30 peratus, diikuti dengan 11 peratus untuk Oculus Rift dan 6 peratus untuk HTC Vive.
Data ini telah dianalisis oleh 01consulting, iaitu sebuah syarikat kajian pasaran yang telah mengambil data daripada beberapa bulan yang lalu. Analisis ini telah diambil daripada jangkaan hasil jualan oleh 30 syarikat dan 40 produk dari seluruh dunia.
Dominasi yang dipegang oleh Sony ini pastinya sedikit sebanyak telah dipengaruhi oleh harga PlayStation VR itu sendiri yang lebih murah berbanding pesaing-pesaingnya, serta populariti sistem yang menggunakan peranti ini, iaitu PlayStation 4.
Baki bahagian pasaran ini turut diisi oleh beberapa syarikat lain, yang tidak semestinya menawarkan perkakasan VR, antaranya Epic Games, Unity, dan Crytek. Di bawah adalah bagaimana bahagian pasaran VR dibentuk, menurut kajian tersebut:


StarCraft 2: Legacy Of The Void: Content Percuma Dalam Patch Terbaru!

Tak cukup dengan bagi content percuma dalam Diablo 3, Blizzard buat hal yang sama dalam StarCraft 2! Beginilah cara untuk menarik minat peminat lama dan baru!
Patch terbaru ini memberi pemain akses kepada seorang komander baru yang diberi nama Karax. Karax dikatakan adalah seorang engineer Protoss yang paling cekap dalam seluruh Khalai.
Karax mempunyai kebolehan yang baru dan bakal memberikan satu gameplay yang segar dan unik dalam siri ini. Blizzard mencadangkan pemain untuk menaiktaraf skill Solar Forge energy regeneration dan digandingkan bersama Rory Swann ataupun Kerrigan.
Selain daripada Karax, pemain juga mendapat unit baru yang berada dibawah naungan Karax. Unit-unit ini adalah mekanikal dan oleh yang demikian ia boleh dipulihkan menggunakan kebolehan Karax.
Update sebegini memang mendapat sambutan positif dalam komuniti gaming umumnya. Lebih banyak lagi studio yang patut mencontohi pendekatan sebegini.
JomBaca: DLC percuma untuk Diablo 3!


Amboi! Dah Ada Player Overwatch Cecah Level 100!

Ini baru namanya dedikasi maksima!
Hanya selepas 8 hari diterbitkan, seorang Twitch streamer yang bernama FenderellaKN telah berjaya mencapai level 100 dalam Overwatch. Beliau telah berjaya mengumpul masa permainan sekitar 92 jam dengan purata 13 jam sehari.

Dengan kemenangan setinggi 51 peratus, FenderellaKN banyak memberi fokus kepada hero Pharah. Jika anda berminat untuk melihat statistik yang lebih teliti, anda boleh lihat di laman MasterOverwatch beliau.
Siri ini sememangnya semakin mendapat tempat di hati gamer-gamer tempatan khususnya sejak dilancarkan. Ini mungkin akan berterusan dengan kenyataan Blizzard untuk mengetengahkan Overwatch dalam acara eSports. Mereka turut menjanjikan patch untuk mode kompetitif kelak.
JomBaca: Boleh Beli or Boleh Blah!? Overwatch.
Overwatch kini boleh didapati untuk pelantar PC, PlayStation 4 dan Xbox One.
Admin bagi tabik sama kau la FenderellaKN!


Square Enix: Pemain PC & Konsol Takkan Beralih Ke Streaming Game Dengan Serta-Merta

Dengan Microsoft dan Google semakin rancak mempromosikan platform streaming mereka pada tahun ini, semakin ramai orang-orang dari industri yang memberikan pandangan mereka tentang platform ini. Sebelum ini, pihak Sony mengatakan yang dunia masih belum bersedia untuk platform ini.
Terbaru, Presiden Square Enix, Yosuke Matsuda turut memberikan pandangannya terhadap platform streaming game ketika bercakap kepada Gamesindustry.biz.
Matsuda merasakan yang gamer sedia ada yang mempunyai PC dan konsol tidak akan beralih ke platform streaming game dengan serta-merta.
“Kepada mereka yang bermain game di konsol atau PC, saya rasa ia sukar untuk mereka secara tiba-tiba bertukar ke persekitaran cloud streaming,” kata Matsuda. “Saya katakan begitu kerana konsol dan PC pada ketika ini menawarkan persekitaran yang stabil dan bagus untuk bermain game, maka sebab itu, melalui perkhidmatan yang baru sahaja dilancarkan dan masih tidak jelas gameplay yang bagaimana akan dirasai, saya fikir ia sangat sukar untuk mereka ini beralih serta-merta ke cloud.”
“Saya amat berharap agar cloud streaming akan berjaya semasa pelancaran nanti… Disebabkan ia sangat bergantung kepada infrastruktur internet, saya tak rasa ia akan berjaya dalam masa terdekat.”
Walau bagaimanapun, beliau merasakan gamer yang tidak memiliki PC atau konsol, akan tertarik dengan platform seperti ini. Beliau membandingkan jumlah mereka yang menonton gameplay di Twitch dan Youtube, dan mereka inilah yang mungkin akan melaburkan wang untuk mencuba platform streaming game ini.
Matsuda turut merasakan yang Google Stadia dan Microsoft xCloud menarik perhatiannya kerana ruang yang dimiliki platform ini adalah sangat berpotensi.
Korang boleh baca temubual penuh Yosuke Matsuda bersama Gamesindustry.biz ini di sini.


Dragon Ball FighterZ Mengacah Dengan Story Trailer Baru, Karakter Baru Android 21 Diperlihatkan

Satu lagi video yang akan membuatkan kita semakin teruja untuk game ini!

Bandai Namco telah mengeluarkan sebuah video acah terbaru, memperlihatkan sedikit story yang akan ditampilkan ke dalam Dragon Ball FighterZ.
Menjadi fokus utama dalam video ini adalah Android 21, satu karakter terbaru dalam dunia Dragon Ball yang dicipta khas menerusi game ini. Android 21 adalah karakter yang diselia sendiri oleh Akira Toriyama.
Pada awal video, kelihatan beberapa watak-watak versi jahat Goku, Vegeta, Piccolo, Krillin dan lain-lain memusnahkan bandar-bandar dengan letupan-letupan besar. Kemudian, ia diakhiri dengan watak-watak utama asal itu tumpas dalam satu pertempuran.
Jom layan:

Dragon Ball FighterZ dijadualkan tiba pada Februari 2018 bagi PC, PlayStation 4 dan Xbox One.
JomBaca: Android 21, Yamcha Dan Tien Disahkan Bakal Beraksi Dalam Dragon Ball FighterZ


Visceral Games Tidak Akan Berkongsi Info Lanjut Mengenai Projek Star Wars Mereka Di E3 2017

Nampaknya tahun ini peluang diberikan kepada DICE untuk menyerlah.

Pasti ada diantara korang yang tertanya-tanya kenapakah Visceral Games tidak dimasukkan dalam acara EA tahun ini sedangkan mereka juga sedang menyiapkan sebuah video game yang bertemakan Star Wars yang dijadualkan terbit pada tahun hadapan.
Persoalan ini telah disampaikan oleh peminat-peminat dan Amy Hennig dari Visceral Games telah menyatakan bahawa belum tiba masanya untuk mereka untuk ke pentas E3 tahun ini. Beliau turut menambah bahawa studio terbabit kini sedang giat dalam menyiapkan projek terbaru mereka itu.

It's #Battlefront2's year – very proud of our friends at DICE and Motive! We're still hard at work on our game, though, have no fear… 🙂
— Amy Hennig (@amy_hennig) June 10, 2017
Kalau korang terlepas video yang pernah dikongsi oleh Visceral Games sebelum ini, ianya boleh ditonton dibawah.


Mulakan Tahun Baru 2020 Dengan 3 Game Percuma Di Epic Games Store – Darksiders, Darksiders 2, Steep

Jangan bermuram kalau tahun 2019 adalah tahun yang buruk untuk korang. Mulakan 2020 dengan game-game baru ini!
Tidak cukup dengan sekian banyak game percuma yang diberikan sepanjang 2019, Epic Games Store membuka tirai 2020 dengan tiga percuma.
Tiga game ini ialah Darksiders: Warmastered Edition, Darksiders 2: Deathinitive Edition, dan Steep. Ketiga-tiga game ini boleh diambil dari 1 hingga 9 Januari, dan ia akan akan menjadi milik korang buat selamanya.
Klik pautan ini untuk dapatkan kesemua game ini.

Day 14: Darksiders, Darksiders 2 and Steep
Hack & slash through the Apocalypse, and then ride & glide through the fresh powder of the Alps. #LastButNotLeast #14DaysOfFreeGames
🎁1⃣4⃣🎁: https://t.co/mE4FRxilni pic.twitter.com/z9a9C6ffAr
— Epic Games Store (@EpicGames) January 1, 2020


Halloween Steam Sale Diumumkan Oleh Valve

Halloween Steam Sale telah pun bermula!

Halloween Steam Sale akan mengetengahkan pelbagai game dan filem bergenrekan seram. Antara games yang menarik dalam sale kali ini adalah seperti Amnesia, Wolfenstein: The Old Blood, Pathologic, The Walking Dead dan macam-macam lagi.
Apa lagi, jangan lepaskan peluang dapatkan yang mana diidamkan selama ini!
Promosi ini akan berakhir pada 2:59pm, 2 November 2016.


Bertukar Menjadi Semak Dalam Fortnite: Battle Royale Bermula Hari Ini, Nota Patch 1.8.2 Dikeluarkan

Dapatkan kemaskini terbaru Fortnite pada hari ini.

Semalam, Epic Games telah mendedahkan bahawa mereka akan memperkenalkan satu item baru dalam Fortnite: Battle Royale, yang mana ia akan dilancarkan dalam kemaskini 1.8.2.
Terbaru, mereka telah mengeluarkan nota patch untuk kemaskini ini – bercerita lebih lanjut tentang Bush (semak) dan perubahan-perubahan lain yang dibawakan serta mendedahkan bahawa kemaskini tersebut akan dikeluarkan pada hari ini.
Bush merupakan item Legendary (berwarna emas) yang hanya boleh didapati dalam chest ataupun supply drop. Cara ia berfungsi adalah ia akan menukar pemain menjadi bentuk semak apabila memakannya (sekali guna). Pemain akan kekal menjadi bentuk semak sehingga pemain lain menembak mereka atau terkena Storm.

Season Shop turut akan diperkenalkan dalam kemaskini ini. Ia merupakan ruang untuk pemain membeli barangan-barangan seperti gliders, outfits, dan harvesting tools. Untuk Season One, berikut adalah apa ditawarkan:

Level 5 – Glider : Aerial Assault One
Level 15 – Outfit : Aerial Assault Trooper
Level 20 – Outfit : Renegade Raider
Level 35 – Pickaxe : Raider’s Revenge

Di samping itu, kemaskini ini juga membawakan beberapa perubahan dan penambahbaikan untuk senjata, UI, controller, prestasi, gameplay, audio dan lain-lain untuk kedua-dua mode Battle Royale dan Save the World. Korang boleh baca nota patch penuh kemaskini 1.8.2 di sini.

Fortnite: Battle Royale kini berada dalam versi Early Access dan korang boleh mainkannya secara percuma di PC, PS4 dan Xbox One.
JomBaca: Suka Duka Early Access: Fortnite: Battle Royale – Membina Kubu Dalam Genre Yang Cukup Mendebarkan


Gravity Rush 2: DLC Percuma Menampilkan Pakaian 2B Dari Nier: Automata

Fesyen ialah satu elemen penting untuk Gravity Rush 2 dengan pelbagai pilihan pakaian menarik disediakan bagi Kat.

Baru-baru ini, Twitter rasmi PlayStation mengumumkan DLC baru iaitu di mana Kat boleh memakai pakaian yang didondon oleh 2B dari Nier: Automata. Jangan lupa dapatkan DLC percuma pada 5 Mei ini.

Kat seems to have found some interesting new clothes…
Free Gravity Rush 2 DLC adds 2B's outfit from Nier: Automata. Out May 5! pic.twitter.com/sB3B3PaBuQ
— PlayStation (@PlayStation) April 26, 2017
Pada bulan lepas, Gravity Rush 2 juga sudah mengeluarkan DLC percuma bertajuk The Ark of Time – Raven’s Choice memfokuskan kepada karakter Raven.
Mahu tahu apa pendapat kami tentang Gravity Rush 2? Bacalah review Gravity Rush 2 oleh JomGaming!
Mahu tahu apa pendapat kami tentang Nier: Automata? Bacalah review Nier: Automata oleh JomGaming!


Battlegrounds: Game Sedang Hangat Ditonton di Twitch Selain LoL, DotA 2 dan Hearthstone!

Apa yang istimewa sangat tentang game ini?

PlayerUnknown’s Battlegrounds sedang hangat ditonton di Twitch buat masa kini. Game yang diterbitkan di bawah Steam Early Access ini dibangunkan oleh Brendan “PlayerUnknown” Green, modder yang sama yang membangunkan mod Battle Royale untuk Arma 3 dan menasihati pembangunan H1Z1: King of the Kill yang popular!

Kini, PlayerUnknown membangunkan Battlegrounds, game standalone yang diusahakan bersama developer Bluehole.
Seperti kebanyakan game PlayerUnknown yang lain, ianya adalah game bercirikan battle royale – di mana para pemain memasuki ruang permainan, mengumpul senjata, pakaian perisai dan barang-barang lain untuk membunuh atau dibunuh. Sama seperti H1Z1: King of the Kill yang popular sebagai game yang dipertandingkan dengan wang hadiah kemenangan – Battlegrounds dilihat mampu menjadi alternatif kepada H1Z1 dengan sistem grafik dan fizik yang lebih baik.

Game ini mendapat perhatian streamers di Twitch dengan jumlah tontonan yang mengagumkan setiap hari.


Cuba Watch Dogs 2 Secara Percuma Di PlayStation 4 Dan Xbox One

Cuba Watch Dogs 2 dulu, kalau minat boleh beli.

Play #WatchDogs2 for FREE. Download now on your Playstation 4. Available January 24th on Xbox One. https://t.co/cbwUorOvnk
— Watch Dogs: Legion (@watchdogsgame) January 17, 2017
Berita baik untuk semua pengguna-pengguna PlayStation 4 dan Xbox One! Ini kerana korang bakal boleh mencuba game penuh Watch Dogs 2. Pemain-pemain boleh mencuba kesemua mode yang kini didapati dalam Watch Dogs 2 iaitu single-player, co-op dan juga multiplayer.
Walaupun waktu percubaan adalah terhad iaitu selama 3 jam, sebarang aktiviti yang dilakukan pemain boleh dieksport ke game penuh korang mengambil keputusan membeli game penuh nanti.
Untuk memuat turun demo ini, pemain memerlukan akaun R1(US) dan boleh lakukannya disini. Demo bagi Xbox One akan diterbitkan pada 24 Januari nanti.


“Super” Street Fighter V Akan Datang Dengan Expansion Percuma, Story Kedua & Karakter-Karakter Baru?

Sebuah khabar angin mula bertiup di Reddit – menurut thread ini, nampaknya Capcom mempunyai rancangan besar untuk masa hadapan Street Fighter V!

Menurut Redditor Rikurikumore, yang sebelum ini mendedahkan roster karakter Marvel Vs Capcom: Infinite – beliau mendedahkan bahawa update yang besar dengan karakter-karakter baru akan datang ke Street Fighter V!
Abigail
Menat the Fortune Teller yang muncul di dalam character story Ed.
Zeku
Menurut thread tersebut, Rikurikumore berkata karakter lain bagi Season 2 Street Fighter V adalah Abigail, Menat dan Zeku. VesperArcade, seorang Youtuber juga telah menghasilkan video untuk karakter Abigail dan Menat.

Expansion besar-besaran “Super” Street Fighter V ini nanti akan menampilkan:

Cinematic Story Mode kedua
Arcade Mode
Extra Battle
PvE Mode menentang Illuminati
Mechanics baru
Critical Arts baru!
Penambahbaikan UI
6 karakter baru – Sagat, Sakura, Oro, C. Viper, Q dan Necro!

Rikurikumore turut memetik tweet dari Alex Valle dari Mei lepas yang seperti “mengesahkan” karakter-karakter baru ini.

If Capcom announced Sagat, Q, Sakura, Viper, Oro, and Necro for S3, y'all would not be able to contain yourselves.
— Alex Valle ➡⬇↘+🏡 (@TheAlexValle) May 9, 2017
Adakah khabar angin ini akan menjadi kenyataan? Atau, adakah ianya sekadar mimpi di siang hari seorang Redditor? Sama-sama kita nantikan!


Resident Evil 7: Gold Edition Diumumkan Untuk PC, PS4 Dan Xbox One [Kemaskini]

Mengumpul kesemua DLC dalam satu pakej.

Kemaskini: Capcom telah mengumumkan bahawa Resident Evil 7: Gold Edition bagi pasaran antarabangsa akan diterbitkan pada 12 Disember nanti.
Capcom telah mengumumkan akan menerbitkan Resident Evil 7: Gold Edition bagi pasaran Jepun pada 24 Disember nanti melalui majalah mingguan Famitsu. Seperti keluaran asalnya, kesemua platform utama akan menerima edisi ini iatu PC, PlayStation 4 dan Xbox One.
Resident Evil 7: Gold Edition akan mengandungi:

Resident Evil 7: Biohazard
DLC “Banned Footage” Volume 1
DLC “Banned Footage” Volume 2
DLC “End of Zoe”
DLC “Not a Hero”

Resident Evil 7: Gold Edition akan dijual pada harga 5,398 Yen (~RM210). Walaupun setakat ini hanya diumumkan untuk pasaran Jepun, kami yakin ia akan diumumkan juga untuk pasaran antarabangsa.


Jom Sertai Pertandingan FIFA 18 Ini Di Puchong, Selangor Pada Sabtu Ini

Mana orang-orang Puchong dan sekitarnnya? Jom kasi gegar pertandingan FIFA 18 ini!

KitaGamers Station dengan kerjasama Prodigy FIFA Clan bakal menganjurkan pertandingan FIFA 18 di Puchong, Selangor pada Sabtu ini. Berikut adalah butiran yang perlu korang ketahui tentang pertandingan ini.

Tarikh: 21 Oktober 2017 (Sabtu)
Masa: 9 pagi hingga tamat
Lokasi: KitaGamers Station, Bandar Puchong Jaya, Puchong, Selangor
Game: FIFA 18
Platform: PlayStation 4
Yuran: RM25 (early bird) / RM30 (pembayaran selepas 16 Oktober)
Hadiah Kemenangan:
Juara – RM800 + jersi juara oleh Tuakana
Naib Juara – RM400
Tempat Ketiga – RM150
Tempat Keempat – RM50
Tempat Ke-5 hingga Ke-8 – Baucar RM25

Cabutan bertuah turut ada, yang mana korang berpeluang memiliki barangan BattleGrip tajaan KitaGamers!

Bagi korang yang berminat, boleh terus hubungi Kaua (0193652074), Wafi (01112724741) atau KitaGamers (038084741).
Jadi, apa tunggu lagi, jom meriahkan pertandingan FIFA 18 ini!


Putera Harry Percaya Yang Fortnite Seharusnya Diharamkan, Akibatkan Ketagihan

Putera Harry, pewaris keenam untuk takhta kerabat diraja Great Britain mempunyai pandangannya tersendiri terhadap game yang menjadi fenomena global sepanjang tahun lalu (dan masih lagi mempunyai jutaan pemain pada waktu ini), iaitu Fortnite.

Dalam satu acara di London, lapor BBC, beliau merasakan yang Fortnite adalah sesuatu yang tidak baik, dan seharusnya diharamkan.
“Game itu sepatutnya tidak dibenarkan,” kata Putera Harry. “Apa kebaikan memilikinya di dalam rumah? Ia membawa kepada ketagihan, satu ketagihan untuk mengekalkan kamu di hadapan komputer dalam jangka waktu paling lama yang boleh. Ia sangat tidak bertanggungjawab. Ia seperti menunggu sesuatu yang tidak baik terjadi dan kanak-kanak menjadi tidak tentu hal dan boleh menghancurkan keluarga.”
Memberikan komen tentang media sosial, beliau memberikan komen yang senada, dengan mengatakan yang ia “lebih ketagih berbanding alkohol dan dadah.”
Menurut laporan PC Gamer, Epic Games, pembangun Fortnite, telah menolak untuk memberikan komen terhadap kenyataan yang dikeluarkan Putera Harry ini.
Fortnite sememangnya menjadi buat mulut sepanjang setahun dua ini, sama ada dalam industri gaming sendiri mahupun menarik minat mereka yang di luar untuk bercakap mengenainya. Antara yang menjadi tajuk utama berita sebelum ini ialah bagaimana CEO Liverpool FC yang risau kanak-kanak lebih berminat bermain Fortnite berbanding menonton perlawanan bola sepak; guru menyalahkan Fortnite apabila kanak-kanak mengeluarkan pisau di taman permainan; serta Netflix menganggap Fortnite adalah pesaing utamanya berbanding HBO.

Semua individu bebas untuk memberikan pandangan, ya tak?


The Division 2 Tinggalkan Steam, Akan Dilancarkan Di Epic Games Store

Epic Games semakin mengganas untuk memberi saingan kepada Valve.

Ubisoft dan Epic Games baru sahaja mengumumkan kerjasama antara dua syarikat gaming gergasi itu untuk membawakan Tom Clancy’s The Division 2 ke Epic Games Store. Pengumuman ini sekaligus menandakan yang game ini tidak akan dilancarkan ke Steam.
Korang kini sudah boleh mula pra-tempah The Division 2 melalui Epic Games Store, yang mana game ini bakal dilancarkan pada 15 Mac 2019. Selain Epic Games Store, The Division 2 tetap masih boleh dibeli melalui Ubisoft Store.
The Division 2 bukan satu-satunya game dari Ubisoft yang akan dilancarkan ke Epic Games Store. Mereka mendedahkan yang akan ada beberapa game lain yang bakal dibawakan dan info tentang itu akan dikongsikan pada tahun ini.
Dalam pengumuman ini juga, CEO Epic Games menekankan yang Epic bercita-cita untuk menyediakan store yang lebih publisher-friendly, dengan mengenakan pembahagian pendapatan sebanyak 88 peratus. Sebagai perbandingan, Valve mengenakan pembahagian pendapatan sebanyak 70 peratus sahaja di Steam.
Jadi, bagi korang yang nak pra-tempah The Division 2, janganlah dicari di Steam pula ya. Memang takkan jumpa.
Untuk pemain konsol, janganlah kelam-kabut pula. Kerjasama antara Ubisoft dan Epic ini hanyalah untuk versi PC. Di platform PS4 dan Xbox One, boleh dapatkan di store konsol masing-masing.